Nafarroako Gobernuak 65.000 euro bideratuko ditu eskola kirola sustatzeko

Dirulaguntzak eskatzeko epea urriaren 8a arte irekia egonen da

Gisa honetara, kirol jarduera fisikoa bultzatu nahi du Nafarrroako Gobernuak, bai eskola orduetan (jolas-orduetan, jantokiko ordutegian...), baita eskolaz kanpoko orduetan ere. Gisa honetara, hezkuntza balioak sustatu bidenabar, sedentarismoa eta haurren obesitatea saihestuko dituzten ohiturak sortu nahi ditu.

Nafarroako Gobernuak Nafarroako Kirolaren eta Gazteriaren Institutuaren bitartez egin du deialdia, Nafarroako ikastetxeetan 2019/2020 ikasturtean eskola kirola sustatzeko. Eskolako orduetan zein eskolatik kanpo bultzatu nahi du kirola eta programa honetan unibertsitatez kanpoko irakaskuntza arautuko ikastetxe publikoek eta pribatuak parte hartzen ahalko dute, baldin eta ikastetxeko kirol proiektu bat prest badute. Eskaerak telematikoki aurkeztu beharko dituzte urriaren 8a baino lehen, Nafarroako Gobernuak Interneten duen Atariko Tramiteen Katalogko fitxaren bitartez.

Dirulaguntza honen bitartez zatika estaliko dira kirol material suntsikorreko gastuak, kirol jarduera fisikoetarako monitoreak, prestakuntza jarduerez nahiz jarduera osagarriez arduratzen dire langileak eta programari atxikitako joan-etorriak. Ikastetxeek gehienez 4.000 euroko laguntzak jasotzen ahalko dituzte programa bakoitzerako.


Bilbobusek zerbitzua mantenduko du puntako orduetan du eta murriztu gainerakoetan

Basurtuko eta Santa Marinako ospitaleetatik pasatzen diren lineak ez dira sartuko berrantolaketa horretan eta, horrenbestez, betiko moduan ibiliko dira ordutegi guztietan.

Bilbobusek, bihartik aurrera, bere zerbitzuak egokituko ditu, eskaera murriztu dela kontuan izanik. Halere, lanera edo ospitaleetara joan behar duten pertsonen joan-etorriak bermatuko ditu. Horretarako, puntako orduetako joan-etorrien % 100 mantenduko du eta % 50 murriztuko ditu jende gutxien dabilen ordutegietakoak.

Basurtuko eta Santa Marinako ospitaleetatik pasatzen diren lineak ez dira sartuko berrantolaketa horretan eta, horrenbestez, betiko moduan ibiliko dira ordutegi guztietan.

Bihartik aurrera, Bilbobusen zerbitzuak bost ordutegitan banatuko dira. Honela funtzionatuko dute, asteko egun guztietan, jaiegunak barne:

· 09:00ak arte, zerbitzuaren % 100 linea guztietan

· 09:00etatik 12:00etara, zerbitzuaren % 50

· 12:00etatik 15:30era, zerbitzuaren % 100 linea guztietan

· 15:30etik 20:00etara, zerbitzuaren % 50

· 20:00etatik zerbitzua amaitu arte, zerbitzuaren % 100 linea guztietan

Neurri horren helburua eskaintza eskaerari egokitzea da. Izan ere, eskaera % 85 inguru murriztu da azken bi astean. Aldaketa hau bihartik aurrera aplikatuko da (osteguna, martxoak 26). Berrantolaketa horren bidez, bilbotar guztiak lanera eta ospitaleetara arazorik gabe joatea ziurtatu nahi du Bilboko Udaleko Mugikortasun eta Jasangarritasun Sailak.

Bilbobuseko autobusetan, higiene eta garbiketa neurriak indartzeaz gain, ahalik eta gehien mugatu da gehienezko okupazioa segurtasun-tartea mantentzeko eta erabiltzaileen nahiz gidarien osasuna zaintzen laguntzeko.


Estaturik gabeko nazioak aitortzeko mekanismoak eskatu ditu EAJk

Andoni Ortuzarren iritziz, mundu mailako gobernantza eredu berri baten aurrean gaude, eta independentzia nazionalaren kontzeptua garai berrietara eta erakundeen egitura berrietara egokitu behar da.

Andoni Ortuzar EBBko presidenteak estaturik gabeko nazioak aitortzeko, eta, Europaren baitan sujetu politiko berriak egotea bermatzeko, mekanismo juridiko berriak bultzatzeko eskatu dio Europari.

Sabino Arana Fundazioak "Europar Batasuneko identitateak eta aniztasuna" jardunaldiaren aurkezpena egin du gaur Bilbon, eta bertan izan da Ortuzar. Horren ustez, erronka globalei aurre egiteko txikiegia da nazio-estatua formula, eta handiegia hiritarren oinarrizko beharrei erantzuteko. Gaineratu duenez, mundu mailako gobernantza eredu berri baten aurrean gaude, eta independentzia nazionalaren kontzeptua garai berrietara eta erakundeen egitura berrietara egokitu behar da.

Gutxiengo nazional edo kulturalen eta estaturik gabeko nazioen arteko ezberdintasunak izan ditu hizpide Ortuzarrek. Horren esanetan, lehenengo horiek inperio edo gerren ondorio dira, eta beren identitatea bermatzeko estatus politikoa eskatzen diote Gobernuari. "Hori dela eta, gutxiengoen eskubideak errespetatzea ezinbestekoa da Estatuaren baitan elkarbizitza bermatzeko", gaineratu du.

Bestalde, estaturik gabeko nazioez ere hitz egin du. "Europako nazio historiko gehienek hizkuntza eta nortasun propioa dute, historia luzea dute, autogobernurako aukera ere badute, eta autodeterminazio eskubidea izatea eskatzen dute". EBBko presidentearen iritziz, identitate nazionalak errespetatu egin behar dira, eta elkarrizketa da "gatazka" horiek konpontzeko giltza.

Hala, Europar Batasuneko "errealitate nazionalak" aitortzeko eskatu dio Europari, horretarako beharrezkoak diren mekanismoak onartuta. "Kopenhageko irizpideak" erabiltzeko deia ere egin dio Europari.


Zazpi emakume hil dituzte tiroz Dagestanen

Zortzi polizia eta bi ekintzaile ere hil dira Kaukaso iparraldean izandako eraso ezberdinetan.

Zazpi emakume hil zituzten atzo tiroz Dagestanen, saunan zeudela. Buinaksk (Dagestan) herrian zegoen polizia kontrol batean bestalde, 4 polizia hil zituzten. Bertako Poliziek ez dute erasoen inguruko ezer gehiago argitu.

Txetxenian eta Inguxetian ere erasoak

Txetxenian, lau polizia eta bi ekintzaile hil dira, berri agentzia errusiarren arabera.

Asteazkenean Inguxetian Ruslan Amirjanov Inguxetiako Eraikuntza ministroa hil zuten tiroz. Bere bulegoan zegoela ezezagun batzuk bertara sartu eta metrailatu egin zutela adierazi zuen Poliziak.


Foru Aldundiak samina adierazi du lan istripuaz

Gipuzkoako Foru Aldundiak adierazpena argitaratu du, joan den astean Olaberriko Arcelor Mittal enpresan laneko istripuan hil zen garraiolariari elkartasuna adierazteko eta gertaeragatik samina kaleratzeko. «Osasunari lehentasuna emango dion lan harreman eta prebentzio eredu berria» sortu beharra dagoela ohartarazi du aldundiak, ardatza «lan duina eta segurua» duena.


Montoro: 'Aurrerapen handiagoa ekarriko duten neurriak hartu ditugu'

Ogasun ministroak Kongresuan nabarmendu duenez, Gobernuak lerro oso zehaztuta du krisialditik alde egin eta enplegua sortzeko.

Cristobal Montoro Ogasun ministroak gaur esan duenez, Gobernuak, "zaila eta korapilatsua" izaten ari den garai honetan, hartu ditu "espainiarren bizitza hobetu eta aurrerapen eta ongizate handiagoko etorkizuna ekarriko duten neurriak".

Kongresuan egiten ari diren Aurrekontuen gaineko eztabaidan, Montorok nabarmendu du Gobernuak lerro oso zehazturik duela ekonomia-arloan, krisialditik irten eta enplegua sortzeko, eta gehitu du hartutako neurriek fruitua eman dutela.

Ministroaren esanetan, orain "etorkizuneko aukera zabalak" irekiko dira, eta eskatu du aprobetxatzea eta errespetatzea gobernuak erabakitzen duenaren koherentzia. Montorok, halaber, adierazi du hori ez dela "burugogorkeria", baizik eta ausardia, jarraitzeko politika honekin; izan ere, egun indarrean dagoen politikarekin ekonomia hobera ari da jotzen eta mundu garatuko hainbat herrialde baino gehiago ari da hazten. Halaber, milaka lanpostu ari dira sortzen.

Ministroak Jose Maria Benegasen heriotzaren gainean hitz egin du hasieran. Hain zuzen, Benegas "Kongresuko kide aktiboa" zen, eta, Montororen arabera, "demokraziaren esanahia transmititzeko handitasuna izan zuen".

Aurrekontuak ari da defendatzen

2016ko Aurrekontuak defendatzen ari da gaur Cristobal Montoro Ogasun ministroa, Kongresuan egiten ari diren osoko bilkuran. Oposizioko talde guztiek, UPN izan ezik, osoko emendakinak aurkeztu dituzte, 13 guztira. Eguerdiko 12:00etan heldu diote eztabaidari, Montororen hitzekin. Aurrekontuen ildo nagusiak aurkeztu ditu Kongresuko kideen aurrean.

Aurrekontuak Mariano Rajoy Espainiako presidenteak defendatzea proposatu zuen PSOEk, baina azkenean Ogasun ministroak aurkeztu eta defendatu ditu.

Etenaldiaren ondoren, 16:00etan, PSOEren txanda izango da. Pedro Sanchezek Aurrekontuak atzera botatzea eskatuko du, “Espainiarentzat kaltegarriak” izango direla argudiatuz. Sanchezen hitzetan, PPren egitasmoak murrizketei eutsi egingo die, eta ez du susperraldia ekarriko. Horrez gain, klase aberatsenei 5.000 milioi euroko “opari fiskala” egingo dietela kritikatu du sozialisten buruak.

Montoro eta Sanchezen arteko eztabaidaren ondoren, oposizioko taldeen txanda izango da. Ministroak banan-banan erantzuteko aukera izango du. Aurrenekoz, Convergencia eta Unioko ordezkariek emendakin bana defendatuko dute osoko bilkuran. Pere Macias eta Josep Sanchez Llibre izango dira hitza hartuko dutenak.

IUk, ICVk eta CHAk osatutako taldeak ere ezkerreko taldeek adostutako osoko emendakina defendatuko du.

UPyDtik Rosa Diezek hartuko du hitza, eta bihar goizean izango da euskal taldeen txanda. Pedro Aspiazu jeltzaleak hasiko du biharko saioa, eta ondoren Amaiur, ERC, BNG, CCNC, Compromis-Equo, Foro eta Geroa Bairen txanda izango da. Denek Gobernuaren murrizketak kritikatuko dituzte.

Gaur, Radio Euskadin, Aspiazuk eskaera bat egin dio Espainiako Gobernuari: Abiadura Handiko Trena hirietan sartzeko diru kopuru nahikoa bideratzea. Bestalde, Espainiak izan nahi dituen “alor publiko, pentsio eredu eta gizarte laguntzak” sakonean aztertu beharko lituzketela adierazi du Aspiazuk.

Carlos Salvador UPNko ordezkaria osoko emendakina defendatuko ez duen diputatu bakarra izango da. Saioa amaitzeko, Jaime de Olano popularrak hitz egingo du, eta, azkenik, Montorok hartuko du hitza.

Kongresuan duen gehiengo absolutuaz baliatuz, osoko emendakin guztiak atzera botako ditu PPk. Zuzenketa partzialak ostirala baino lehen aurkeztu beharko dituzte.


Selektibitatearen loteria

Unibertsitaterako hautaprobak hasi dituzte Hego Euskal Herrian 10.027 ikaslek, eta atzo urduritasuna igarri-igarrikoa zen haien aurpegietan. Asko dute jokoan. Bi ikasturtean ikasitakoaren gaineko azterketa egin behar dute hiru egunean, eta lortuko duten emaitzak zehaztuko du haien espedientearen %40. Goian, batxilergoa amaitu berri dutenak, atzo, NUPen, selektibitatea hasi aurretxoan.


Ameli ipuin kontalaria izan da Elizondoko eskola publikoan

Eskolaz kanpoko liburutegi zerbitzua ere eskaintzen dute ikasturte honetan

Elizondoko Eskola Publikoko ikasleek Ameli Ipuin Kontalaria ikusteko eta gozatzeko aukera izan zuten eskolako liburutegian urtarrilaren 23an, asteartean. Ekintza hau irakurzaletasuna eta liburutegiaren erabilera sustatzea helburua duen egitasmo zabala baten barnean kokatuta dago. Egitasmo honen barne, eskolako orduetan, baita eskolatik kanpoko orduetan ere ekintza desberdinak antolatu dira.

Aurten, bertze berrikuntza batzuen artean, eskolaz kanpoko liburutegiko zerbitzua zabaldu da, hezkuntza komunitateko kide guztiendako irekita egonen dena: gurasoendako, aitatxi-amatxiendako baita eskolako ikaslendako ere. Zerbitzu hau posible izan da Eskola eta Guraso Elkartearen arteko elkarlanari esker. Zerbitzuaren finantziazioa Guraso Elkarteak egiten du..


Berriatuko musikariak Galdakao-Usansoloko ospitalean izango dira barikuan

Doinuaren harmoniaz bihotzak poztuz lelopean, Berriatuko Tarine udal musika eskolako talde batek Galdakao-Usansoloko ospitalean musika saioak eskainiko dituzte barikuan [apirilak 15], 11:00ak aldera. Guztira, bi saio eskainiko dituzte ospitalean,: dialisi gelan eta onkologia gelan. Saio bakoitzak ordu erdi inguru iraungo duela aurreratu dute Tarineko ordezkariek.

Izatez, otsailaren 12an ziren saioa eskaintzekoak, baina gorabehera batzuk tarteko, atzeratu egin behar izan zuten. Zehatz esateko, flauta eta akordeoi joleak izango dira barikuko saioak eskainiko dituztenak.

Ekintza Euskal Herriko Musika Eskolen Elkarteak antolatuta dago. Izan ere, elkarteak hitzarmena dauka eginda Galdakao-Usansoloko ospitalagaz.

Ekintzagaz, Tarinekoek musikaren laguntzagaz ospitalean daudenen “bihotzak poztu” nahi dituzte. “Ekintza solidarioa egingo dugu”. Errepertorioa ere zabala izango dela aurreratu dute. “Denetariko piezak eskainiko dizkiegu”.

Aurten, gainera, laugarren urtez jarraian egingo dute ekintza hau Tarineko musikariek.


Oinazeak senideturik

Euskal ordezkaritza batek Gernikako Arbolaren kimu bat landatu du Auschwitzeko esparrutik gertu. «Bizikidetzaren bideak» goraipatu ditu Urkulluk ekitaldian


Zumitzagako ailargina

Aurrekoan nioen ontziak josteko eta lokarritze lanetarakoak sortzeko isatsa, Cytisus commutatus, gai egokia zela, zeta harren etxolak, sokak, kordak eta barrika-uztaiak aitatuz. Burdina nagusitua den gizarte honetan hari kateatutako hitzak ditugu goiengo, eta ni ere haien morroi.

Ailarra omen da barrikaren uztaia, zur arteko bizkaieratarrak zuzendu dit. Ikusiak ditut, museo edo antzeko zokoren batean eta, batik bat, argazki zaharretan, gerrian zurezko lokarriak dituzten barrika eta barrikoteak. Eta, kaikua halakoa, gaztainazkoak irudikatuak nituen. Otargintzan ikusia, gaztainazko heldulekua duten lepotarretan, kopotarretan eta zareetan, horienaren tankerakoa irudikatu bakailao gaziz, bale-sainez edo sagardoz beteta ontzien altzoan kaian pilatutako barriken bueltakoa.

Zumitzaren antzekoa da ailarra, baina bada aldea: zumitza bi aldeetatik landutako uztaia da, aldiz, ailarra alde bakar batetik. Azken horrek, landutako aldea barrura upelak estu-estu eutsiz, kanpoko aldera erakusten duen aldea bere azal eta guzti dago, landu gabea, basagoa; horregatik erabiltzen ote da ailarra hitza basatiaren sinonimo gisa bizkaieraz eta gipuzkeraz? “Umandi”, Urestarazu`tar Andonik bere milaka eta milaka orriko asmo-hiztegi ederrean argitzen digu. Honela dio ailarraz: “Oyan eta landaetan landu gabe sortzen dan edozein landarea”, horra basatiarekiko sinonimiaren iturria. Landare horiek erditik pitzatu eta zartatuta sortuko zituzten uztaietarakoak. Hona Andonik berak horretarako erabiltzen zen ailarraz dioena: “(Ereztun): iz. Upaen pipolak estekatzeko erabiltzen dan kurkurua”. Bai dotorea!

Pipa, barrika, upa, barrikote, kupel, bukoi... Oraintxe da bada hauen artean ibiltzeko sasoia. Iazko sagarraren gozatu ezinak, aurreko urteko sagardo berak ahantzarazi eta aurtengo lehorrak, idazten duen aho sabai honentzat ezin goiengoagoak, dagoenerako etorriak dira eta datorrenean ez bada hurrengo ilbeheran botilaratu aurretik gozatzeko sasoia, adiskidea...


Alemaniak genozidiotzat jo du armeniarren aurka egindako sarraskia

Turkiak ebazpen hori "islamofobiaren" ondorio dela esan du Alemaniarekin dituen harreman diplomatikoetan eragina izango duela ohartarazi du.

Alemaniako Parlamentuak ia aho batez onartu du duela mende bat baino gehiago Otomandar Inperioak armeniarren aurka egindako sarraskiak genozidiotzat jotzen dituen ebazpena, eta adierazpen horrek Berlin eta Ankararen arteko krisi diplomatiko berri bat piztu du.

Angela Merkelen Gobernua babesten dute kontserbadoreen eta sozialdemokraten koalizioak adostu du mozioa. Kontrako boto eta abstentzio bana izan dira.

Inperio Otomandarrak 800.000 eta 1,5 milioi pertsona hil zituen Armenian, 1915ean, kristauak izateagatik. Sarraskiak genozidiotzat jotzeaz gain, Alemaniak hilketa horietan izandako ardura aitortu du, Inperio Otomandarren herrialde aliatua izan zelako.

Ebazpen horren berri izan eta berehala, Recep Tayyip Erdogan Turkiako presidenteak ohartarazi du adierazpen horrek “Alemania eta Turkiaren arteko harremanetan eragina” izango duela.

Turkiak dagoeneko hartu bere lehendabiziko neurria eta Berlinen duen enbaxadorea kontsultetara deitu du, Parlamentuan izan delako, Armeniako enbaxadorearekin batera.

Horrez gain, Turkiako Atzerri Ministerioak esan du ebazpen horrek “historia politizatzen” duela eta “’turkofobia’ren eta islamofobiaren” ondorio dela.

Angela Merkelek, berriz, Alemania eta Turkiaren arteko harremanak “oso zabalak” direla esan du eta, ezberdintasunak izan arren, bi herrialdeak batzen dituen gauzak asko direla azpimarratu du.


BIDEOA: Herritarrak matxinatzeko prest dira Azpeitian

Ehundik gora herritarrek larunbatean taularatuko dute Matxinada herri antzerki musikatua Soreasu antzokian, eta atzo egin zuten entsegu orokorra antzoki horretan bertan –bideoan ikus daitezke entseguko irudiak–. Imanol Elias idazle eta antzerkigile azpeitiarrak idatzitako obra eskainiko dute 22:00etan hasita, eta emanaldi horrek zabalduko ditu Azpeitiko XXXVI. Euskal Antzerki Topaketak. Besteak beste, hainbat aktorek, musikarik, abeslarik eta herriko kultur taldek parte hartuko dute Matxinada ikuskizunean.

Gariaren Matxinada deiturikoa Azkoitian eta Azpeitian gertatu zen, jauntxoek gariaren prezioa igo eta herritarrak matxinatu zirenean. 1766. urtean gertatutakoak ederki kontatu zituen Iñigo Aranbarrik Apirila eleberrian. Duela urte pare bat, gertaeren 250. urteurrena izanik, Azpeitiko Udalak eta Azpeitiko Kultur Mahaiak hainbat ekimen antolatu zuten urteurren hori gogoratzeko eta ospatzeko, herriko historia ezagutarazteko helburuz. Efemerideak animaturik, Eliasek idatzitako antzezlanari heldu eta hura taularatzeko erronkari heldu zion Azpeitiko Kultur Mahaiak, herriko sortzaileekin egiteko eta ondo egiteko modua zegoela sinetsita.

Urola Kostako Hitzak, Uztarriak eta Kulturazek ekitaldi horren harira Mikrouhinak bideo sortarako egindako ikus-entzunezkoa da honako hau.


Etxeratek gizartearen inplikazioa nahi du, presoen familientzako laguntza indartzeko

Elkartearen iritziz, halaber, "ezinbestekoa" da beste lege batzuk egotea; izan ere, egun daudenak, haren esanetan, "salbuespenezkoak" dira.

Euskal presoen familiakoentzako laguntza indartzea xede, Etxeratek euskal gizartearen inplikazioa eta laguntza eskatu ditu larunbat honetan Bilbon.

Elkartearen izenean, Iratxe Ibarrak eta Jabier Salutregik agiri bat irakurri dute, euskaraz eta gaztelaniaz. Testuak dioenez, "ezinbestekoa" da beste lege batzuk egotea, egungo egoera berria kontuan izango dutenak, eta indarrean dagoen legedia gaindituko dutenak, oraingoa "salbuespenezkoa" baita, Etxeraten esanetan.

Espainiako eta Frantziako Gobernuek eutsi egiten diotela blokeoari salatu dute: "presoak Euskal Herrira hurbiltzea eta gaixo dauden presoak aske uztea bultzatzen duen edozein ekimenen aurkako blokeoari, hain zuzen ere".

Hala, duela aste batzuk Etxerat elkartea presoen osasun beharrak eta laguntza juridikoa bere gain hartzeko prest agertu zela gogorarazi dute. Erabaki edo erronka hau "sakabanaketak eta urruntzeak familiei sortzen dien behar eta gastuak arintzeko" hartu dutela azaldu dute.

"Erantzun positiboa", izandako topaketetan

Testuinguru horretan, nabarmendu dute "erantzun positiboa" jaso dutela izandako hainbat topaketatan. Eragile politiko, sindikal eta sozialekin batu dira, bai eta Elizako zenbait ordezkarirekin ere.

Etxeraten iritziz, "bakean, eta presorik, erbesteraturik edo deportaturik gabeko gizarte baterako bidean", beharrezkoa da aldez aurretiko akordioak egotea, "eragile politiko, sindikal eta sozialen artean". Guztiz ezinbestekoa da, halaber, "egoera berriarekin bat datozen legeak adostea, egungo salbuespenezko legeak gaindituz".

"Oinarrizkoa da euskal gizartea inplikatzea; hemen gaudenok ez ezik, beste sektore batzuetako jendeak ere bere babesa agertzea", gehitu dute.


Iosune Oña presoa eta haren alaba banandu egingo dituzte gaur

Alabak 3 urte bete ditu, eta ezingo da gehiago bizi espetxean amarekin. Bideoa: Araitz Zubimendi eta Maitane Sagastume espetxean ama izandako preso ohien lekukotza (Lara Madinabeitia, BerriaTB).

Sara Majarenasek eta haren alabak urtarrilean jasan zuten erasoak agerian utzi du amarekin espetxean bizi diren haurrek 3 urte betetzen dituztenean zer gertatzen den: legearen arabera, espetxea utzi behar dute, eta banatu egiten dituzte ama eta haurra. Majarenasen kasuan, azkenean lortu dute biak elkarrekin egotea, harrera etxe batean, Madrilen, nahiz eta baldintzak samurrak ez izan. Gaur, ordea, beste ama bat eta bere alaba banatuko dituzte, Picassenteko espetxean. Iosune Oñaren alabak 3 urte bete dituelako. Gainera, maiatzean Idoia Mendizabal eta haren semea bananduko dituzte, eta, ordutik aurrera, Olatz Lasagabaster izango da umearekin espetxean geldituko den euskal preso bakarra.

Sara Majarenasen eta haren alabaren auziak preso dauden gurasoen auzia mahai gainera atera ostean, iritzi artikulua kaleratu dute Teresa Todak eta Araitz Zubimendik: "Edozein ama eta umeren arteko lotura berezia bada, zer esanik ez haur hauen kasuetan. Ama da umearen atxikimendu irudia, berarekin egon baita 24 orduz hiru urteetan. Berak ematen dio lasaitasuna, segurtasuna eta oreka umeari. Ondorioz, bere faltak ezinegon handia eta ziurtasunik eza eragiten dio".


Hernaniko harrobia berriz martxan

hernaniko Xabier Iradik eta Haritz Zubirik jokatuko dute elkarren kontra afizionatu mailako Euskadiko erremonte txapelketako finalerdia, datorren larunbatean, 10:00etan, Galarretan. Zubiri eta Iradi dira erremontean denbora gehien daramakiten hernaniarrak, baina badira beste 4 ere (tartean 2 goizuetar) Hernaniko klubekoak. 3 jubenil eta 3 afizionatu Jubeniletan, Endika Barrenetxea, Gaizka Aduriz eta Aitor Apezetxea (goizuetarra) ari dira eta ia bina urte daramazkite. Afizionatuetan ari dira gainerakoak: Xabier Iradi (Gipuzkoako Txapelduna), Haritz Zubiri (Gipuzkoako Txapeldunordea) eta Jon Zabala (urtebete eskas daramaki erremontean). Galarretan entrenatzen dute denek, astean hiru egunez, egunean ordubete. Gainerako entrenamenduak (fisikoa eta abar) bakoitzak bere kontura egiten ditu. Galarretako harrobia martxan da, beraz, Altsasu, Iruña eta Azpeitiko eskolekin batera, eta aspaldian erremonteko goi mailan faltan bota ditugun hernaniarrak badatoz, gogoz, eta kalitatez. Iradi eta Zubiri oso maila onean ari dira eta jauzia ematen lehenengoak beraiek izan litezke.


Pulpo Eskubaloia taldeen partiduen emaitzak

Otsailak 10,11 eta 12ko partiduen emaitzak:

Otsaileko astebukaera oparoa izan dugu Zumaian eta Bermeon ospatu diren kadete mailako Euskal Ligarako igoera fasean. Pulpo Eskubaloiko bi taldeek lortu dute sailkapena, Txikixa Tabernako mutilak eta Trapaia Tabernako neskak.

Bermeon ospatu den igoera fasean, Txikixa Tabernako mutilak hiru partiduak irabazi dituzte, sailkapena lortuz.

Zumaian ere Trapaia Tabernako neskak sailkapena lortu dute, hiru partiduak irabazi ondoren. Zumaian bildu den jendetza aipatu behar dugu, bertakoak eta kanpokoak (Urdaibai, Aloña Mendi eta Usurbilko jarraitzaileak) Lubaki kiroldegia bete dute astebukaeran zehar, taldeak animatuz, kiroltasunez eta giro ederrean.

Zorionak bi taldeko neska/mutilei eta bere entrenatzaile eta laguntzaileei! !

Aupa Pulpo! !


Basurdeek Ciencias taldearen kontra jokatuko dute bihar

ERRUGBIA // Gernika Rugby Taldeak Ciencias Fundacion Cajasolen kontra jokatuko du Urbietan, bihar, 17:00etatik aurrera. Gaur gaurkoz, Ohorezko Mailako sailkapenean 26 puntugaz zortzigarrena da talde gernikarra, eta haren atzetik dago talde andaluziarra. Hala ere, sevillarrek basurdeek baino 10 puntu gutxiago lortu dituzte orain arteko jardunaldietan.


Usabal kiroldegiko ikastaroak doan probatzeko ate irekien astea

Irailaren 16tik 20ra, ikasturte berrirako abian dauden ikastaroak probatu ahal izateko Ikastaroen ate irekien astea antolatu dute.

Bertan doan proba daitezke Usabal kiroldegiak eskaintzen dituen ikastaroetako batzuk. Ez da izena eman behar saio hauetarako. Honakoa da ate irekien egutegia:

Izen ematea zabalik, bazkide ez direnentzat

Ikasturtea irailaren 23an hasiko da. Hori horrela, bazkide direnek eta ez direnek izena emateko aukera zabalik dute. Izen ematea Usabalen gauzatu daiteke. Bazkide direnek, ordea, telefonoz, web orriaren bitartez edota Facebook sarearen bidez ere egin dezakete.

Ikasturte osoko izen-emate sistema

Irailean egiten diren izen emateak ekaina bitarterakoak izango dira, ikastaroan parte hartzeko eskubidea emanez, inongo izen emate berririk egin gabe, plaza ziurtatua izanda.

Horrek ez du esan nahi, ordea, inor ikasturte osoan ikastaroa egitera behartua dagoenik. Hiruhilabete bakoitzaren amaieran, baja emateko epea zabalduko da, hurrengo hiruhilabetean jarraitu nahi ez duten guztiak bertan behera utzi dezaten bere izen ematea.

Hortaz, behin izen emanda, bajaz ematen ez den orok jarraituko du ikastaroan izen emanda. Ordainketa, orain arte bezala, hiruhilabetero gauzatuko da.

Edozein zalantza argitzeko, Usabal kiroldegiarekin jar daiteke harremanetan 943 53 64 00 telefonoaren bitartez, www.usabalkiroldegia.com -en edota Facebook bidez.


Eskerrik Asko Zaldibia

Gure lana behar bezala egiteko, funtsezkoa da herritarrekin komunikazio bidea zabalik izatea, herritarren nahi, behar eta kezkak gertutik ezagutzeko, alegia.Komunikatzeko bide hori bizia izan dadin nahi dugu, eta horregatik, herria hobetzeko zuen parte-hartzea eskatzera gatoz, gu izan gaitezkeelako udaletxean zuen ahotsa, ez dugu beste helbururik, herria hobetzea besterik ez.Eskerrik asko, beraz, gugan jarritako konfidantzagatik, ez dugu hutsik egitea espero!Zaldibiako EAJ-PNVko zinegotziak


Europako Batzordeak Espainiako hazkunde aurreikuspenak igo ditu

Espainiako hazkundea % 0,8raino igo du Europako Batzordeak, batez ere esportazioei esker. Bruselaren arabera, inflazioak ere gora joko du, % 2,4raino.

2011 bitartean Espainiak susperraldi ekonomikoari ekingo diola iragarri du Europako Batzordeak. Ondorioz, aurreikusitako hazkunde tasa % 0,8ra igo du. Espainiako Gobernuak % 1,3ko hazkunde tasa aurreikusi zuen.

Bruselak zabaldu duenez, kanpoko eskaria lagunduko du susperraldi horretan. Horrela, BPG espainiarra % 0,2koa izango da urteko lehen bi hiruhilekoetan, % 0,3 hirugarrenean eta % 0,4 urteko azken hiruhilekoan.

Susperraldiaren arrazoien artean, esportazioak aipatu ditu Europako Batzordeak. Gainera, "sendotze fiskalak, lan merkatuaren erreformak eta pentsio nahiz finantza sistemek eragin positiboa izan dute Espainiako bonuen merkatuan", Batzordeko bozeramaileek azaldu dutenez.

Hala ere, inbertsio publikoaren murrizketak, etxebizitzen alorraren doikuntzak eta langabeziak bultzatuta, etxeko eskaria oraindik "ahula" izaten jarraituko duela ohartarazi du Bruselak. Izan ere, errekorreko datuak izango ditu oraindik langabezia 2011 bitartean.

Gainera, alor pribatuak maileguak lortzeko zailtasunak oraindik mantenduko dira eta guzti honen ondorioz, inflazio tasa % 2,4ean kokatu du Bruselak (joan den urtarrilean % 3koa izan zen).

BEZan eta tabakoaren eta argindarraren gaineko zergetan izan diren igoerek eraman dute inflazioa gora. Afrikako iparraldeko iraultza politikoek zenbait energien garestitzea ere ekarri dute.

Europar Batasuneko gainontzeko herrialdeei dagokionez, harreman batean ere igo dute aurreikuspenak. Britainia Handia, berriz, bi harremanetan jaitsi dute, % 2n kokatuz.


Klima aldaketara egokitzeko programa martxan

Legazpiko Ingurumen zinegotzi Eric Galvezek iragarri du otsailean eta apirilean bilera bana egingo dutela Good Local Adapt programaren baitan. Europatik datorren programa da, klima aldaketara egokitzeko irtenbideak emateko sortu dutena. Legazpik parte hartuko du Arabako Amurrio eta Bizkaiko Balmaseda herriekin batera.

Good Local Adapt proiektua 2020. urtera bitartean garatuko dute eta Europar batzordeko Life+ programak diruz lagunduko du.

Legazpin San Inazio auzoko 1 eta 21 atari arteko bizilagunek parte hartuko dute, San Martingo auzotarrek, Arantzazu 1-19 atarikoek eta San Jose auzoko legazpiarrek ere. Auzo hauek guztiek babes berezia dute euren industri iragana dela eta. Industriarekin duten lotura horrek aldaketa klimatikora egokitzeko eman beharreko irtenbideak konplexuagoak egiten dituela dio Galvezek, «bidenabar, gehiago ikasteko aukera izango dugu».

Uraren erabilpena

Programak uraren erabilera hobetzeko irtenbide berritzaileak proposatuko dituela aurreratu du, baita etxebizitzak zein auzoak beroaldietara egokitzeko soluzioak ere. Emaitzek Legazpiren antza –populazioari dagokionez– duten Europako beste herri batzuekin partekatuko dituzte.

Legazpiko auzoetako bizilagunei teknikariek egiten dituzten proposamenen gaineko iritzia ematea eskatuko diete. Iritziak otsailean zein apirilean egingo dituzten bileretan eman ahalko dituzte edo programaren harira sortuko duten webgunearen bitartez.

Legazpin klima aldaketak tenperaturen igoera eragingo duela aurreikusten dute, beroaldiak gegiago izango direla. Beroaldi horiek osasunean izan dezaketen ondorioek kezka sortzen dute. «Areago Legazpiko populazioaren %24 65 urtetik gorakoa dela jakinda», dio Galvezek.

Euri gutxiago egingo duela ere aurreikusten dute, gutxiagotan egingo du euria baina egiten duenean euri gehiago botako du. Ondorioz, ur horniduran eragin dezake, uholdeak ugaritu daitezke, luizi zein sute gehiago ere sortu daitezke.


Maria Jose Labourdiqueren akuarela erakustaldia

Ekainaren 11tik 25era Villabonako Gurea zinemako erakusketa aretoan Maria Jose Labourdique billabonatarrak bere akuarela bilduma aurkeztuko du:

-Astelehenetik ostiralera 17:30etatik 20:00etara. -Larunbata 11:00tatik 14:00etara eta 18:00etatik 20:00etara.


«Argizaiolak jendearengana hurbiltzea da helburu nagusia»

(Aiora Larrañaga/Hitza)

Antxon Mendizabal Sanz Mendi (Donostia, 1969) artisau eta eskulturgileak urteak daramatza egurra landuz, eta sortzen dituen arte lanekin herritarrak txundituta uzten ditu. Pasa den ostiralean, esaterako, argizaiolak ardatz hartuta, erakusketa inauguratu zuen Orioko kultur etxean. Datozen asteetan, beraz, «argizaiolaren misterioan» murgilduta, euskal kultura hobeto ezagutzeko aukera aproposa izango dute bertaratzen diren herritarrek.

Argizaiola duzu ardatz erakusketa honetan. Zergatik aukeratu duzu?

Jende askok oraindik ez daki zer den argizaiola bat. Nik artisau lanak egiten ditudanez, artisau azoketan izaten naiz, eta jende askok galdetzen dit argizaiola zer den eta zertarako balio duen. Argizaiolak oso misteriotsuak dira. Beti erakarri izan naute. Alde batetik, forma antropomorfikoarengatik, eta bestetik, duten esanahiarengatik. Hasiera batean betiko argizaiolak egiten nituen. Euskal Herrian bakarrik aurkitu daitezke argizaiolak, batez ere Gipuzkoan eta Nafarroan, eta herri bakoitzak bere argizaiola izaten du. Horretaz gain, erakusketan nik sortutako argizaiolak ere aurkitu daitezke, ukitu berezia dutenak.

Noiz hasi zinen argizaiolak lantzen?

Luis Pedro Peña de Santiagoren La argizaiola vasca liburuak asko landu dit argizaiolen mundua ezagutzerako orduan. Bertan, argizaiolen inguruko ikerketa sakona egiten du egileak, eta argizaiola askoren marrazkiak eta irudiak ere jasotzen ditu. Liburu hori niretzat Biblia bezalakoa izan da, oso garrantzitsua izan baita erakusketa hau egin ahal izateko.

Ba al duzu gainontzekoak baino kuttunago duzun argizaiolarik?

Argizaiola guztiak gustatzen zaizkit, baina artelan guztiekin gertatzen den moduan, beti azkena izaten da kuttunena. Argizaiolen artean bateren bat nabarmendu beharko banu, Amezketakoak nabarmenduko nituzke. Amezketa da argizaiolak erabiltzen jarraitzen duen azken herria; Amezketako eliza barruan edo beste hainbat txokotan oraindik aurkitu daitezke. Gainontzeko tokietan argizaiolak oso gutxi baliatzen dira, erabilera denborarekin desagertzen joan baita. Hala ere, esan behar dut herritarrek oraindik erosten dituztela etxean apaingarri bezala jartzeko.

Zer lortu nahi izan duzu erakusketarekin?

Argizaiolak jendearengana hurbiltzea da erakusketaren helburu nagusia. Argizaiola zer den eta zertarako balio duen helarazi nahi dut. Bestetik, argizaiolek

duten misterioa ere adierazi nahi diot jendeari. Argizaiolek pertsona forma dute, burua dute, baita besoak eta hankak ere. Horretaz gain, argizaiolen kandelak ere oso garrantzitsuak dira eskulturari berari jokoa ematen baitiote. Horregatik aukeratu nuen Argizaiola argi-itzaletan izenburua erakustearentzat, argizaiolak itzala argitzen duelako, eta, era berean, misterioa dutelako. Oso elementu kuriosoa da argizaiola, eta Euskal Herrian bakarrik aurki daitezke.

Eskultorea zara zu. Egurra erabiltzen duzu nagusiki zure lanak egiteko, ezta?

Niretzat egurra oso material berezia da. Egurrak bizitza du. 300 urte dituen egur zati bat lantzea nire iritziz oso berezia da, harriak eta burniak ez duten xarma baitu egurrak. Egurrak aukera asko ematen ditu, egurrarekin nahi dudana egin dezaket. Hala ere, aitortu behar da lantzeko materialik zailenetakoa dela; akats gutxi egin daitezke egurrean. Zuhaitzak bere bizitza izan du, eta hori egur zati bat hartzen dugunean antzeman dezakegu. Normalean bertako egur nobleak erabiltzen ditut nire lanak egiteko, intxaurrondoa, esaterako, oso egur ona da. Baina ia egur zahar gehienak dira onak lantzeko. Egurrak, formaz aparte, beste hainbat ezaugarri ere izaten du. Egur zati bakoitzak bere kolorea, pisua, zuntzak, usaina ditu, besteengandik desberdina egiten duena eta horrek eskultura bakoitza berezia egiten du.

Euskal kulturan oinarritutako lanak egiten dituzu gehienbat. Zergatik?

Euskal kultura niretzat erreferentea izan da beti, artisau lan tradizional asko egin dut eta. Arte lanari dagokionean, berriz, ez ditut beti euskal kulturari buruzko lanak egiten, baina beti izaten du euskal kutsua. Adituek esaten dute euskaldunon artelanak zein diren berehala nabarmentzen dela, ukitu berezia izaten dutelako. Ez dut nire burua eskultore handiekin konparatu nahi, baina Basterretxea edo Oteizaren lanak ikustean, esaterako, euskal jatorrikoak direla antzematen dela esaten dute. Azkenean, eskulturaren bidez, gainontzeko arte adierazpenekin gertatzen den moduan, norberaren bizipenak eta izaera adierazten ditugu.

Nola izaten da eskultura bat sortzeko prozesua?

Ideia jakin bat hartu eta lantzen dut. Ideia batetik ehunka marrazki egiten ditut, eta hortik antzeko sei eskulturekin serie bat sortzen dut. Eskulturara iristeraino

ideia lantzen eta marrazkiak eta diseinuak egiten lan handia izaten da.

———————————-

Argizaiolak, «hildakoaren arimaren iraupenaren» isla gisa

Antxon Mendizabal Sanz Mendi eskultoreari betidanik argizaiolek duten itxura antropomorfikoa eta zentzu sinboliko eta espirituala deigarria egin zaizkio. Argizaiolek XVI. mendean edo XVII. mendearen hasieran dute jatorria.«Garai hartan elizako aulkien ondoan jartzen ziren, eta hildakoari eskaintzen zitzaion otoitzean laguntzen zuten».Ikertzaileen arabera, «argizaiolek hildakoaren arimak gure bizitzaz haraindi izan lezakeen balizko iraupena irudikatuko luke itxura batera», adierazi du Mendizabalek.

Zenbait kasutan oholtxoari gizakiaren burua, besoak eta gorputza antzeman dakizkoke. «Astro ikurrez hornituak agertzen dira maiz».


Auschwitzen ondoren

Nazien krimenen ikur den kontzentrazio zelaia askatu zela 70 urte bete direnean, hondamendia nola errepresentatu eztabaidagai da oraindik.

Auschwitzen ostean poesia idaztea ankerkeria hutsa da», idatzi zuen behin Theodor Adornok, nazismoak eragindako krimenen ikur bihurtu den kontzentrazio esparrua aintzat hartuta. Maiz aipatu izan dute Frankfurteko eskolako pentsalariaren esaldi hori hondamendiaren ostean poesiak eta, oro har, arteak, ederra denaren aldarri gisa ulertuta, inolako tokirik ez dutela adierazteko. Adornok, ordea, ez zuen poesiaren idazkuntza buruan adierazpen horiek egitean, Shoah eragin zuen gizartearen balio kulturalak errepresentatzen dituen ekoizpen artistiko orok dakarren etika eta estetikaren arteko tentsioa baizik. Bere hitzek eraginiko gaizki-ulertuaz ohartuta, geroago pentsalari alemaniarrak idatzi zuen: «Sufrimenduak… exijitzen du debekatzen duen arte horren beraren existentzia ere».

Kontua, beraz, ez da poesia beharrezkoa den ala ez, baizik eta nola negoziatu hondamendiaren errepresentazioak eragin dezakeen bortxa epistemologikoa —hondamendia berregitearen prozesuan biktima behin gehiago biktima bihurtzea, baina, baita irakurketa prozesuan irakurlea biktimarekin gehiegi identifikatzea ere, haren lekua hartuz—, eta nola heldu sormen prozesuan inplizitua den alderdi estetikoari.

Azken horren inguruan idatzi du Brett Kaplanek; zehazki, «desiragarria ez den» edertasunari buruz. Auschwitzi buruzko argazki ezagunenetako asko dokumentu gisa sortu ziren, dela naziek, dela indar aliatuek, arrazoi ezberdinak zirela medio, kontzentrazio esparruan jazotakoaren nondik norakoak publiko jakin bati —nazi goi kargudunak, buruzagi aliatuak, epaileak— ezagutarazi eta gertaerak beraiek gordetzeko asmoz.

Gaur egun, irudi horiek izua ez ezik bestelako sentimenduak ere eragiten dituzte. Varsoviako ghettoan eskuak altxatuta ageri den mutikoaren argazkiaren edertasunaren gainean idatzi dute askok, une ezin dramatikoago bat ezin hobeto jasotzen duelako —gaur egun badakigu muntaketa bat izan zela, baina horrek ez du baliogabetzen Varsoviako ghettoaren existentzia, halako eszenak gertatu ahal izan zirelako—. Halako adierazpenak bi ustetatik abiatzen dira: batetik, hondamendiak itxura jakin bat duela, eta, bestetik, hura errepresentatzeko kode jakin bat dagoela eta, horren arabera, irudi edo testu batzuk hobeak edo ederragoak direla beste batzuk baino.

Ikuspuntu horrek, baina, badu arrisku bat. Hondamendia, dela Shoah, dela genozidioa —azken horren adibide da Shoah, baina arrazoi politikoak tarteko, lehena bigarrena bihurtu da, eta, ondorioz, haren arabera epaitzen dute gizakien hilketa masibo oro—, kategoria huts bihurtzen denean, drama edo komedia diren bezala, ezabatu egiten dira haren berezitasun guztiak, haren esanahi politikoa. Horixe zuen buruan Adornok adierazi zuenean: «Genozidioa literatura konprometituaren kultur jabetza bihurtzen denean, errazagoa da hiltzailea sortu zuen kulturaren esaneko bihurtzea».

Ikuspegi ezberdinak

Bultzada estetikoa indargabetzeko asmoz, batzuen joera izan da lekukotza eta memoriak lehenestea, haietan «asmo estetikorik» ez ei dagoelako, biktimak «zuzenean» hitz egiten baitu. Eta, hala ere, Auschwitzen inguruan gehien aipatzen den testigantza, Primo Leviren Se questo è un uomo (1947), poema batekin hasten da: «Zuen etxe epeletan/ arriskurik gabe bizi zaretenok,/ arratseko itzuleran jateko beroa/ eta begitarte atseginak aurkitzen dituzuenok:/ kontsidera ezazue gizon bat ote den/ lohietan lan egiten duena/ bakerik ezagutzen ez duena/ opil baten erdiagatik borrokatzen dena/ bai edo ez batengatik hiltzen dena./ Kontsidera ezazue emakume bat ote den/ ez ilerik ez izenik/ oroitzeko indarrik ere ez duena/ neguko igel bat bezain/ begi hutsik eta magal hotzik dena./ Pentsa ezazue hori gertatua dela:/ hitzok utzi dizkizuet./ Atxiki itzazue zuen bihotzean,/ etxeko egonean, kaleko ibilian,/ oheratzean, jaikitzean;/ berritu zuen seme-alabei./ Bestela, porroka dakizuela etxea,/ elbarri zaitzatela eritasunak,/ uka diezazuetela begia zuen ondorengoek» (Hau gizon bat bada, Mikel Irurtiak euskaratua, Alberdania 2011). Poemak lekukotza gisa funtzionatzen du Auschwitzen jazotakoaren zertzeladak eskaintzen dituelako, eta, aldi berean, irakurleari esaten dio jarraian datorrena aintzat hartzeko eta belaunaldiz belaunaldi transmititzeko, hildakoei gutxienez hori zor baitzaie.

Hartu orain Anne Sextonen After Auschwitz poema (1973, Auschwitzen ostean): «Haserreak/ amu bat bezain beltz/ gainditu egiten nau./ Egun bakoitzak,/ nazi bakoitzak/ goizeko zortzietan, haur bat hartu/ eta gosarirako salteatu zuen/ bere zartaginean./ Eta heriotza begira dago axolagabe/ eta azkazal azpiko zikinkeria kentzen du./ Gizakia gaiztoa da,/ ozen esaten dut./ Gizakia lore bat da/ erre egin beharko litzatekeena,/ ozen esaten dut./ Gizakia/ lohitutako txoria da,/ ozen esaten dut./ Eta heriotza begira dago axolagabe/ eta uzkian hatz egiten du./ Gizakia bere behatz txiki arrosekin,/ bere atzamar miresgarriekin/ ez da tenplu bat/ komun bat baizik, / ozen esaten dut./ Ez utzi gizakiari inoiz gehiago kikara goratzen./ Ez utzi gizakiari inoiz gehiago liburu bat idazten./ Ez utzi gizakiari inoiz gehiago zapatak jartzen./ Ez utzi gizakiari inoiz gehiago begiak goratzen,/ uztaileko gau goxo batean/ Inoiz ez. Inoiz ez. Inoiz ez. Inoiz ez. Inoiz ez./ Ozen esaten ditut gauza horiek./ Jaunari ez entzuteko erregutzen diot». Zerk egiten du Leviren poema Sextonena baino onargarriago, biek ala biek hondamendia bere krudelean aurkezten badigute? Bata bestea baino estetikoagoa da? Zergatik?

Charlotte Delbok behin esan zuen ez dagoela Shoah deskribatzeko forma bakarra, izugarrikeriak forma bera gainditzen duelako. Horregatik, bere lanak collage modukoak dira, lekukotza zein poemak tartekatzen dituztenak, bere lekukotza zein Auschwitzetik pasatutako beste hainbatenak, Shoah esperientzia kolektiboa izan zelako, ez gizaki edo talde bakar batena. Alde horretatik, Shoah-en inguruko literaturan, nagusi izan den korrontearekin hautsi egiten du: Auschwitzetik pasatutako guztiak ez ziren juduak.


Gipuzkoak «aurrerapausoa» ikusi du Jaurlaritzarekin izandako bileran

Aparteko defizitaren diruarekin zer egin nahi duen zehaztu die Ogasun sailburuak Araba, Bizkai eta Gipuzkoako diputazioeiGobernuaren proposamenari ekarpenak egiteko astebete izango dute aldundiek

Eusko Jaurlaritza eta Araba, Bizkai eta Gipuzkoako foru aldundiak berriro batzartu ziren atzo, Gasteizen, aparteko defizitak eman dezakeen balizko zorpetzearekin zer egingo den zehaztuz joateko. Lanean hasteko lehen urratsa izan zen batzarra. Nork bere proposamenak mahai gainean jarri eta lan metodologia zehazteko balio izan zuen. Defizitaren balizko lausotzetik lortutako aparteko diru baliabidearekin ekonomia suspertzeko eta enplegua sustatzeko plana zertan den idatziz zehaztu zien Eusko Jaurlaritzak hiru diputazioei. 180 milioi euroko funtsa izango dute inbertsioetarako, baina nola eta zertan gastatuko duten erabaki behar dute orain.

Jaurlaritzak bere proposamena mahai gainean jarri du, eta, hori, berez «aurrerapausoa» badela aitortu zuen Helena Franco Gipuzkoako Ogasun diputatuak bileratik irten berritan. «Badakigu zeren inguruan hasiko garen eztabaidatzen», azpimarratu zuen. Gobernuaren proposamenari buruzko xehetasunik ez zuen eman Francok, soilik esan zuen gauza batzuetan ados daudela eta beste batzuetan, ez. Horrenbestez, joan den astean izandako ika-mikak atzean utzi dituzte, oraingoz, gobernuak eta Gipuzkoako Aldundiak.

Ricardo Gatzagaetxeberria Ogasun eta Finantza sailburuak hala baieztatu zuen bileraren ondoren. Desadostasunak albo batera utzi dituztela, ez diotela elkarri ezer leporatu eta «zuzenean» lanean hasi direla esan zuen. Horregatik, ia ziurtzat jo zuen Gipuzkoako Aldundia erakunde arteko akordioan egon egongo dela. Azaldu zuen diputazioek badutela lan egiteko tresna bat esku artean. Astebete izango dute orain Jaurlaritzak egindako proposamenaren inguruan hausnartzeko eta ekarpenak egiteko.

Atzoko bilerak kutsu «teknikoa» izan zuela jakinarazi zuten lehendakaritzako iturriek, baina azken egunotan Gipuzkoako Diputazioaren parte hartzearen inguruan sortutako ika-mikaren eraginez ezohiko ikusmina eragin zuen. Elkarrizketa mahaian egon egongo zela baieztatu zuen atzo goizean Gipuzkoako Aldundiak, Ogasun diputatuaren ahotik. Francok azaldu zuen bilerara «erantzukizunagatik» joango zela, baina ez zuela planik onartuko baldintzarik ezarri gabe. Jaurlaritzak ezarritako gai ordenatik harago eztabaidatu nahi du Gipuzkoako Aldundiak, eta, besteak beste, zerga sistemaz hitz egin nahi du. Aurreko bileraren gai ordenan halakorik ez zegoelako kexu agertu zen Bildu.

Hain justu ere, zerga sistemari buruzko eztabaida mahai gainean jarriko du Iñigo Urkullu lehendakariak aste honen amaieran alderdiekin egingo duen bileran. Eta hori ere desadostasun iturri bilakatu da. Izan ere, sozialistek uste dute zerga sistemari buruz eztabaidatzeko gunea Eusko Legebiltzarra dela eta ez alderdien arteko mahai bat. Jose Antonio Pastor PSE-EEko eledunak atzo haserrea agertu zuen, «erabaki politikoak» legebiltzarretik atera nahi dituelako Urkulluk. Edonola ere, azpimarratu zuen sozialistak «jarrera eraikitzailearekin» joango direla bilerara, lehendakariak dioena entzun egingo dutela eta euren proposamena ere azalduko dutela.


Zumarragako modelo bat Cibeles pasarelan

Mercedes Benz Fashion Week Madrid Estatu espainiarreko moda pasarela garrantzitsuena da. Aurtengo edizioa apirilaren 8tik 11ra egin dute eta Aritz Kortabarria Rodriguez Zumarragako aktoreak eta modeloak parte hartu du.

Kortabarriak 24 urte ditu eta oso gaztetatik bere ametsa aktore izatea da. «Aktore izan nahi nuen eta Londresera joan nintzen probatzera. Ez nuen ezer egin eta ondoren Madrilera joan nintzen. Ordurako argiago nuen zer eta nola egin», azaldu du zumarragar gazteak.

Gazte ausarta da. 22 urte bakarrik zituen Londresera joan zenean eta 23 Madrilera abiatu zenean. «Madrilera iritsi nintzenean, modelo lana lortu nuen eta Raquel Perezen aktore eskolan hasi nintzen. Oraindik eskola horretara joaten naiz. Madrilen oso gustura nago, bai eskolan eta bai modelo lanean. Modelo agentzia batekin lan egiten dut», aipatu du.

Dagoeneko aktore bezala ere lana lortu du. La1 telebista kateko Servir y proteger telesailean agertzen da, noizean behin. «Paper txiki bat lortu dut. Nire pertsonaia kamareroa da eta esaldiren bat edo beste izaten du. Ezagutzera emateko balio izatea espero dut».

Modelo bezala, azkeneko lanak Reparto Studio eta Velasquez diseinatzaile gazteentzat egin ditu. Beraien diseinuak erakutsi ditu Mercedes Benz Fashion Week Madrid pasarelan. Desfile hauek ifema.es/mbfw-madrid webgunean ikus daitezke. Beste diseinatzaile batzuentzat eta aldizkarientzat ere lan egin du.

Zine munduaz gain, moda mundua ere gustuko du. «Ludovic, Celine eta Yves Saint Laurent gustatzen zaizkit gehien», azaldu du.

Gustura dago orain arte egindako bidearekin. «Madrilen martxa hartzen hasi nintzenean, koronabirusa heldu zen. Hasieran dena beltz ikusi nuen. Dena geldituko zela uste nuen, baina nire mundu honetan ez da hori gertatu. Hori dela eta, oso pozik nago. Izan ere, orain arte ez zait lanik falta izan. Hasieran, Madrilera joatea gogorra da. Zure ametsa besterik ez duzu eta asko dira aktore izan nahi dutenak. Baina pixkanaka aurrera egiten ari naiz. Ea zerbait lortzen dudan», esan du.

Madrileko bizimodua gustuko du. «Madrilen oso gustura nago. Nahi nuen guztia egiten dut. Beraz, ezin naiz kexatu. Madril bezalako hiriak oso aberasgarriak dira. Hiri handi batean jende ezberdin asko ezagutzen duzu eta horrek zure burua birsortzen eta aberasten laguntzen dizu», aipatu du.

Ametsetan jarriz gero, Gregg Araki, Sofia Coppola, Woody Allen eta Pedro Almodovar zuzendariekin lan egitea gustatuko litzaioke. «Lau horiek dira nire zuzendari gustukoenak. Nire pelikula gustukoenak Gregg Araki zuzendariarenak dira. Aktoreei dagokienez, Laura Dern eta Julianne Moore gustatzen zaizkit gehien».

Lana lortzeko orduan, bi agentzien laguntza du. «Modelo lanetarako agentzia batekin lan egiten dut eta aktore lanetarako beste batekin. Baina Instagram ere oso garrantzitsua da. Instagram-i esker ere lan bat baino gehiago lortu dut. Gaur egun Instagram lan iturri bat da. Nire curriculum-a hor dago. Oso garrantzitsua da Instagram ondo elikatzea: egindako lanak bertara igo, itxura zaindu…».

Jaioterria gogoan

Madrilen oso gustura dago, baina ahal duenean Zumarragara itzultzen da. «Herrira itzultzen naizenean, senitartekoekin eta lagunekin egotea, mendira joatea… gustatzen zait. Noizean behin nire sustraiekin konektatzeko beharra izaten dut. Senitartekoak eta lagunak oso pozik daude oraingoz ondo doakidalako. Nire amets guztiak lehenbailehen lortu nahi ditut, baina hori nire belaunaldikoen artean ohikoa da. Batzuetan ernegatu egiten naiz, baina dena ez dago norberaren esku. Ametsei ez zaie mugarik jarri behar, baina pazientzia eduki behar da eta gogor lan egin behar da. Nire ametsa pelikula independenteetan lan egitea da».


Tropak atera arren, AEBek Iraki lotuta jarraitu nahi dute

Nuri al Maliki Irakeko lehen ministroa Obamarekin elkartu da, erretiratzeari buruz mintzatzeko

Nuri al Maliki Irakeko lehen ministroa Etxe Zurian elkartu zen atzo Barack Obama AEBetako presidentearekin, Washingtonek hil honetan gauzatuko duen tropen erretiratzeari buruz mintzatzeko. AEBek Iraken egindakoaz harro agertu da Obama, eta militarrak erretiratu arren Ekialde Hurbilean «presentzia indartsua» mantenduko dutela erran du. «AEBek inoiz ez diote utziko gure aliatuak laguntzeari».

«Presentzia» edo «laguntza» hori gehienbat Irakeko armada trebatuz adieraziko du Washingtonek. Obamak berak iragarri du hegazkin pilotuak entrenatzen hasiko direla aurki. Hain zuzen, NATOk trebatzaileak ditu Iraken, baina urte bukaeran herrialdea utzi beharko dute, Bagdadek ez duelako hitzarmena berritu. Kontratua luzatzeko negoziazioetan, NATOk trebatzaileentzako immunitatea exijitu du, baina Irakeko Gobernuak ez dio hori onartu, berri agentzien arabera.

Dijalaren autonomia eskaera

Iraken bertan, Dijala probintziako Udalen Kontseiluak autonomia eskaria egin dio Bagdadi. Koalizio Kurduko kide Ziad Ahmedek adierazi duenez, «buruzagi tribalen eta intelektualen eskaria» bete nahi dute horrela. Dijalan kurduak gutxiengo zabala dira. Dijalako kontseiluko hemeretzi kidetatik sei dira kurduak.


Martxoaren 3ari begira, asteburuan, 'Goiz Kronika'n

Larunbateko solasaldian, Begoña Errazti eta Jexux Mari Mujika izango ditu bidelagun Joxe Juan Ugaldek.

1976ko martxoaren 3an Gasteizen izandako gertakari lazgarriak izango ditugu gogoan asteburuan 'Goiz Kronika' saioan. Solasaldian, Begoña Errazti eta Jexux Mari Mujika izango ditu bidelagun Joxe Juan Ugaldek, eta martxoaren 3az gain, 78ko sanferminetako gertakariak, Arzalluz eta martxoaren 8ko greba feminista izango ditugu hizketagai.

Larunbatean, 07:00etan hasiko da albistegia, 08:00etan abiatuko da albistegi nagusia eta 08:30ean arituko dira solasean Begoña Errazti eta Jexux Mari Mujika.

Igandean, 07:00etan eta 08:00etan izango dira albistegiak; 09:00etan, berriz, erreportajeak eta zientzia eta teknologiari lotutako gaiak izango ditugu.


Alebinek igandean jokatu zuten

Realak antolatutako txapelketa jokatu zuen Ezozin 1. urteko alebin taldeak . 2. urteko alebin taldeak Oñatin jokatu zuen ligako partidua


Gordailuak hiru pieza utzi dizkio Oiasso Museoari

Gordailuak hiru euskal hilarri utzi dizkio Oiasso Museoari, eta ekainaren 30era arte ikus ahal izango dira. Hilarriak Erdi Arokoak edo ondorengoak dira, hau da, kristauak, nahiz eta batzuek ikur paganoak dituzten. Erromatarrek hilarriak lantzen zituzten hildakoen omenez, eta oroitzapenezko idazkunak jartzen zituzten pieza horietan frogatu daitekeen bezala.

Pieza horiek Gordailua Oiasson proiektuari esker utzi dizkiote museo erromatarrari. Irungo Udala eta Gipuzkoako Foru Aldundiaren arteko lankidetza egitasmoa da hori, eta Oiasso Museoko toki zehatz batean jartzen dituzte lagatako piezak ikusgai.

Oiasso Nahieran

Troiako Gerra, historia eta mitoa. Kaligula, eromena eta krimenaren artean. Antzinateko zazpi mirariak. Nortzuk ziren Bagaudak? Lau gai horien artean aukeratu beharko dute txiolariek Oiasso Museoko hurrengo aurkezpena zein izango den zehazteko. Twitterren gehien bozkatua izan den gaia aurkeztuko dute, ondoren, hilaren 24ean, Oiasso museoan, 19:00etatik aurrera. Hilaren 8tik 14era eman ahal izango da botoa.

Txangoak

Museoak 15 urteko ibilbidean hainbat bidaia eta txango antolatu ditu, eta, orain, horien argazkiak bildu nahi ditu. Horretarako, nahikoa izango da egilearen izen-abizenak, harremanetan jartzeko datuak, bidaiaren datuak eta data eta orduko oroitzapen bat igortzea posta elektroniko honetara. Horiekin guztiekin erakusketa bat antolatuko du Oiassok.


Hiru adingabe epaituko dituzte Auzitegi Nazionalean

Jone Lozanoren aldeko kartelak jartzeagatik «terrorismoari gorazarre egitea» egotzi diete

Leitzako hiru gazte adingabek Auzitegi Nazionaleko Adingabekoen aretora joan behar dute gaur, «terrorismoari gorazarre egitea» leporatuta. Martxoan, errepide kontrol batean Frantziako Poliziak Jone Lozano atxilotu zuen, eta, handik egun gutxira, deialdiak egin zituzten Leitzan eta Areson, hura atxilotu izana salatzeko eta lanuzteak egiteko. Martxoaren amaieran, kartelak jartzen ari zirela, Guardia Zibilak hiru gazte identifikatu zituen; apirilean, guardia zibilek beste hiru gazte identifikatu zituzten, hura Euskal Herriratzea eskatzeko argazkia jartzeagatik. Sei gazteei diligentziak ireki dizkiete.

Horietako hiru gazte adingabe deitu dituzte gaurko Auzitegi Nazionalera. Lozanoren aldeko mezuak jarri edo argazkiak eskegitzeagatik «terrorismoaren gorazarre egitea» leporatzen diete gazte horiei. Hori ikusirik, Leitzako hainbat herritarrek gertaera hori gogor salatu dute. «Behin eta berriz kriminalizatzen gaituzte, baina Leitzan dagoen elkartasunak errepresioa garaituko du», nabarmendu dute.

Era berean, gaineratu dute elkartasuna «balio garrantzitsua» dela «kriminalizatua eta zigortua izateko». Leitzarren arabera, presoekiko elkartasun adierazpenak zigortu nahi dira: «Euskal presoen argazkien sorgin ehiza honetan, presoen muturreko bizi baldintzen salaketa, sakabanaketa eta errepresioa bera salatzea delitu bihurtu dituzte. Argazkiak aitzakiatzat hartuz, euskal presoekiko elkartasuna gure herriko txokoetatik ezkutatu nahian sei gazte auzi bidean jarri dituzte».

Guardia Zibilaren jokaera ere gogor salatu dute. Euren ustez, guardia zibilek gazteen kontrako «jazarpen itsua» eraman nahi dute aurrera eta «kriminalizazio saio bat» bat dela deritzote. Kezkagarritzat jo dute Euskal Herrian itxaropenerako uneak irekitzen ari diren honetan, hiru gazte horien aurka egitea. «Euskal Herrian bake eta justizia egoera batera iristeko urrats garrantzitsuak egin diren honetan, Leitzako herritarrek kezka agertu nahi dugu Leitzako sei gazte hauen kontrako akusazioengatik, eta diligentziak bertan behera uzteko eskatzen dugu».

Hori dela-eta, gaur 20:00etan gazteei zein euren senideei elkartasuna adierazteko elkarretaratzea egingo da Leitzako plazan.


Euskadi-Akitania-Nafarroako Unibertsitateen Arteko Komiteko Lehendakaritza hartuko du Mondragon Unibertsitateak

Euskal Autonomia Erkidegoaren, Akitaniaren eta Nafarroaren artean dagoen Unibertsitateen Arteko Elkarlanerako Erakundeko hurrengo Lehendakaritza Mondragon Unibertsitateak hartuko du. Hurrengo bi urteetan hartuko du erakundearen gidaritza Joxe Mari Aizega, Mondragon Unibertsitateko Errektore Ordeak.

Unibertsitateen Arteko Elkarlanerako Erakunde horretan 10 unibertsitate daude: 5 Akitaniakoak dira, 2 Nafarroakoak eta 3 Euskal Autonomia Erkidegokoak. Unibertsitateen Arteko Erakundeak hainbat helburu du. Alde batetik titulazio bikoitzak bultzatzen ditu. Horrekin lotuta, ikasleen mugikortasuna ahalbideratzen du, dauden unibertsitateetan aukerak emanaz. Eta jakina, unibertsitateek elkarrekin lantzen dituzte ikerketa eta berrikuntza proiektuak.

Unibertsitateen arteko hitzarmena 1994an sinatu zuten, ikerketa eta berrikuntza bultzatzeko eta ikasleei aukerak zabaltzeko.


Azpeitia-Hazparne ibilbideko bigarren etapa egingo dute larunbatean

Azpeitia-Hazparneko lehen etaparen irudi bat, urtarrilaren 14an. (Lagun Onak MB)

Azpeitia-Hazparne oinez lotzeko ibilbideko bigarren etapa egingo dute larunbat honetan. Lehenengo etapan —urtarrilaren 14an— Zarautzeraino joan ziren oinez, eta oraingoan Zarauztik Donostiara joango dira, 25 kilometrotako bidea osatuz.

08:00etan anbulatorio aurrean elkartuko dira, eta autobusez joango dira Zarautzera, Munoan hasiko dute ibilbidea, eta kanping aldetik Orioko Txurruka hondartzara joango dira. Handik Antillako hondartzarako bidea hartuko dute, eta Itxaspetik bentara igoko dira gero. Han geldiunea eta hamaiketakoa egingo dute. Indarrak hartu ondoren, Donejakue bidetik, Igeldora iritsiko dira, eta handik Donostiako Ondarreta hondartzara jaitsiko dira. Donostiako hiru hondartzak zeharkatuko dituzte, eta Zurriolan amaituko dute etapa. 14:00ak eta 14:30ak artean amaitzea aurreikusten dute.

Antolatzaileek adierazi dutenez, etapa amaitzean ordu erdiko tarte bat izango dute arropak aldatu eta mokadutxo bat egiteko. Ondoren, autobusez itzuliko dira herrira. Horien arabera, autobusa beraiekin izango da egunean zehar, beraz aldatzeko arropak, etapa amaierako jatekoa eta bestelako gauzak han utzi ahal izango dituzte.

Parte hartu nahi dutenek bost euro ordaindu beharko dute, eta izena emateko Lagun Onak Mendi Bazkunako tabernara joan edo www.lagunonakmb.org helbideko orria bete beharko dute.


MONTESSORI hezkuntza eredua aztergai

Ainara Gorostitzuren eskutik ezagutu ditugu Euskal Herrian Montessori pedagogia metodoa garatzen duten proiektuak. Malen Olalde gida ere gurekin izan da.

Maria Montessori pedagogia metodoak filosofia oso bat jasotzen du. Ainara Gorostitzuren eskutik, Euskal Herrian eredu horren inguruan ari diren hezkuntza proiektuak ezagutu ditugu. Malen Olalde gida ere gonbidatu dugu 'Mezularia' saiora, haur txikiekin egiten duten lana hurbilagotik ezagutzeko.


EHmus:Txapas ta Jimi onenak

www.ehmus.eus Zaldibiako Joxepanen 19 bikoteren artean jokatu zen txapela eta otsailaren 23an Zaldibian bertan jokatzekoa den Gipuzkoako finaletako pasea. Ondorengo bikoteek ordekatuko dute Zaldibia:– Iñaki Navio "Txapas" eta Joxe Miel Urdangarin "Jimi"– Mikel Atxaga "Auzo" eta Xabat Garmendia "Xato"– Juanito Garmendia eta Hilario Agirre "Kaxko"– Laugarrena, beraz ordezko bikotea: Igor Barbero eta Peio Olano


Zazpi domina lortu dituzte Tolosa Atletismo taldekoek

Donostian jokatu dira Gipuzkoako Txapelketak. Eskualdekoek lan bikaina egin dute, hainbat txapel lortuz.

Gipuzkoako Txapelketak jokatu ziren igandean Donostian. Tolosa Atletismo taldeko kideak bertan izan ziren, eta etxera dominekin itzuli zenik izan zen.

400 metro hesietan Lander Gil hernialdearrak lehen postua lortu zuen 55,36ko denborarekin. Proba bera irabazi zuen Paula De Juanek, Gipuzkoako txapeldun geratuz. Bigarren, eta txapeldun ordea Maddi Perurena izan zen. Taldetik zorionak eman dizkie guztiei, eta etorkizun De Juan eta Perurena etorkizun handiko bi atleta gaztetxo direla nabarmendu dute.

5 kilometroko martxan ere txapela lortu zuen Tolosa Atletismo taldeko kide batek, Iñigo De Juanek. 25 minutu eta 6 segundo behar izan zituen De Juanek. Bero handia egiten zuen, eta ederki sufritu behar izan zuen atleta urdinak.

3.000 metroko lasterketan Maddi Sanchez Gipuzkoako txapeldun orde geratu zen, 11 minutu eta 45 segundoko denborarekin. Lehen urteko kadetea besterik ez da Sanchez; lorpen handia beraz.

4x400 erreleboetan neska zein mutilek bigarren postua lortu zuten. 200 metrotan Jon Ander Aurkia seigarren sailkatu zen, 23,00ko markarekin. Ibartarra 23 segundoren azpitik laster izango dela espero dute guztiek. Eunate Martinez de Rituerto ere seigarren sailkatu zen 400 metro hesietan, eta Maddi Perurena postu berean izan zen pertiga jauzian.

Guzti horiez gain, Tolosa Atletismo taldetik atleta gehiago joan ziren Donostiara. Guztiak zoriondu dituzte taldeko arduradunek, lan bikaina egin zutela azpimarratuz. Denboraldia hasi besterik ez dela egin ere gogoratu zuten, lanean jarraitu behar dela gehitzeko.

Zorionak!


"Murrizketen aurkako" elkarretaratzea

Euskal zerbitzu publikoko langileek, lau orduko lanuztea deitu dute oraingo eguenerako. STEE-EILAS, LAB eta ELA sindikatuek egin dute bat, Eusko Jaurlaritzak sektore publikoko langileei ezarri dizkien "murrizketak" direla-eta. Lanuztearekin batera, hainbat mobilizazio eta ekimen antolatu dituzte. Horien artean gaur Bergarako Ipintza Institutuko irakasleek egin duten elkarretaratzea. Aipatu sindikatuek, "beste gizarte eragile askoren atxikimenduarekin" egin dute egueneko lanuzterako deialdia eta otsailaren 25erako manifestazioa ere deitu dute. Horren harira, gaurko Ipintza institutuko elkarretaratzea.

Antzuolako herri eskolan eta haurtzaindegian ere lanuztea egingo dute eguenean.

Bergarako Udalean ere deitu dute.

Bergarako San Martin Agirre herri eskolan ere 11:00ak arte dute bakarrik eskola umeek eguenean.


Aizarnazabalgo Samiel festak direla eta, gaueko autobus zerbitzu berezia eskainiko dute irailaren 28an

Aizarnazabalgo Samiel festak direla eta, gaueko autobus zerbitzu berezia eskainiko dute larunbatean, irailaren 28an. Zumaia eta Airzanazabal eta Zestoa eta Aizarnazabal artean eskainiko dituzte gaueko zerbitzuak: Zumaiatik 23:00etan abiatuko da autobusa, eta 04:30ean itzuliko da Aizarnazabaldik hara; Zestoatik, berriz, 23:30ean abiatuko da, eta 04:00etan itzuliko da bertara.

Honako lotura honetan ikus daiteke ostiraletik igandera bitartean ospatuko dituzten Samiel jaietarako prestatu duten egitaraua.


Hazten jarraitzeko bidea zabaldu dio Udalak Copreciri

Udalbatzak hitzarmena sinatzea onartu du herriko kooperatiba handienarekin; horren arabera Basabe baserri azpiko lursaila emango dio aparkalekuak egin ditzan eta inguru horretako planeamendua aldatu beharko dute urtebeteren bueltan.

Copreci kooperatibak hazten jarraitzeko asmoa dauka. Hazte prozesu hori, noiz eta nola gauzatuko duen zehaztu gabe du oraindik, baina bidelagun izango du Udala. Hain zuen astelehenean egindako ohiko osoko bilkuran aho batez onartu zuen udalbatzak hitzarmena sinatzea Coprecirekin –gaia eztabaidatu bitartean bi zinegotzik alde egin zuten aretotik, kooperatibako bazkide izateagatik–. Unai Elkoro alkateak zera adierazi zuen: "Herrian dagoen enpresarik handiena da eta ondo joatea pozgarria guztiontzat. Horregatik, ahal denean, laguntzeko gertu dago Udala". EH Bilduko kideek ere "hitzarmen ona" zela adierazi zuten, eta babes osoa agertu zioten.

98 aparkaleku berri

2015ean handitu zuen eraikina Coprecik. Orduan aparkalekuendako solairu bat egin zuen, eta orain, solairu hori erabili gura du beste behar batzuk asetzeko. "Legeak dio 100 metro karratuko aparkalekuko plaza bat behar dela. Eta inguru horretan leku handirik ez dagoenez Udalak utziko dio lantegiaren inguruan duen lursaila", argitu du Elkorok. Basabe baserriaren azpian dagoen lursaila da hain zuzen Udalarena, eta hori emango dio: "Horren trukean beste lursailen bat eman beharko digu Coprecik, permutaren bat edo beste egingo dugu". Aparkalekuak egiteko hartuko duten sail horretan hainbat ortu daude orain, Kurtzebarri eskolako ikasleena, esaterako: "Horren ordez, Santutxu inguruan, beste bat egiteko konpromisoa hartu dute lantegiko ordezkariek".

Alkateak jakinarazi du parking berriak 98 aparkaleku izango lituzkeela eta publikoa izango litzatekeela, hau da, herritarrei irekia, "beti beteta egoteagatik Coprecirentzat eragozpenik sortzen ez bada behintzat".

Planeamendu aldaketa

Aurreikusitakoa betez gero eraikigarria den metro kopurua gaindituko du handitutako eraikinak; ondorioz, hainbat aldaketa egin beharko dituzte planeamenduan ere: "Ingurune horretako plana aldatu egin beharko da. Proiektua Coprecik berak egingo du eta ondoren, Udalak onartu".


ETA desagertu osteko elkarbizitzaz, gaur gauean, 'Ur Handitan' saioan

Hurrengo bi saioetako gaia izango da, 'Elkarri begira' izenburupean.

ETA desagertu osteko elkarbizitza izango da hizpide 'Ur Handitan'eko hurrengo bi saioetan. Lehenengo atala gaur gauean izango da; bigarrena, datorren asteartean, maiatzaren 15ean.

ETAren ibilbidea amaitu da, eta 'Ur Handitan' saioa Errenteriara joan da berri historiko hori nola hartu duten ezagutzera. Errenteriak iragan gogorra izan du: dozenaka atentatu, hildako, zauritu, atxilotu, torturatu... Zama astun hori lepoan eraman arren, ordea, herri aitzindaria izan da elkarbizitza eraikitzeko ekimenak antolatzen. Horregatik, elkarbizitzaz mintzatuko dira 'Ur Handitan'eko hurrengo bi saioetan parte hartuko duten lagun guztiak.

Protagonistetako bat Naiara Zamarreño izango da, ETAk hildako Manuel Zamarreño Errenteriako PPko zinegotziaren alaba. 14 urte zituen Naiarak bere aitaren kontrako atentatua egin zutenean. Gaur egun, 34 urte ditu, ama da, eta, barne prozesu luze baten ondorioz, bere esperientziaz hitz egiteko prest azaldu da.

Julen Mendoza alkatea ere elkarrizketatuko du Xabier Madariagak. Mendozak elkarbizitza eraikitzeko ekimenak sustatu ditu, eta prozesu hori nola landu den kontatuko du. 2017ko uztailean ETAk hildako PPko zinegotzien senideei "barkamena" eskatu zien publikoki Mendozak, eta "bestearen azalean jartzeko irudimena falta" izan zela onartu zuen EH Bilduko lehen ordezkaria izan zen. Horren ostean, Mendoza eta Zamarreño elkarrengana hurbildu ziren, eta 'Ur Handitan'en elkarri emango diote euren esperientziaren berri.

Beste protagonista bat Xabier Oleaga kazetaria izango da. Egin egunkariko zuzendaria eta Euskaldunon Egunkaria-ko zuzendariordea izan zen Oleaga. 2003an, Euskaldunon Egunkaria-ren kontrako operazioan, atxilotu egin zuen Guardia Zibilak Errenterian, etxean, ETAri laguntza ematea egotzita. Oleagak torturak salatu zituen. Zazpi urte geroago, 2010ean, errugabe jo zuten.

Jose Angel Rodriguez PSE-EE udal taldeko bozeramaile eta zinegotziak, berriz, Errenteriako Herriko Etxean jasan dituzten 27 erasoak gogoratuko ditu. Rodriguezek elkarbizitzaren aldeko elkarrizketetan hartu du parte.

Mikel Ugalde (Errenteria, 1940) euskaltzale eta kultur eragileak ere parte hartuko du saio honetan. Bakearen Aldeko Taldearen sustatzaileetako bat izan da Errenterian.

Imanol Aizkorreta iheslari ohiarekin ere egongo dira. 64 urte ditu eta Zamalbide Ikastetxeko irakaslea da. 1983an, bortizki torturatu zuten, eta gertaera horrek bere bizitza markatu zuen. Iparraldera egin zuen ihes, eta 20 urtez bizi izan zen Errenteriatik kanpo. 2003an itzuli zen.

Horiekin guztiekin batera, Errenteriako beste lagun batzuk ere arituko dira saioan; 10 urte zituela ETAren lehergailu baten ondorioz hankarik gabe gelditu zen Alberto Muñagorri eta Juan Carlos Merino alkate ohia, besteak beste.

Errenteriatik abiatuta, beraz, Euskal Herriko errealitate berria, gaur eta datorren asteartean, maiatzak 15, 22:30ean, 'Ur Handitan' saioan, ETB1en eta eitb.eus-en.


Azpeitiko Udalak hamar urterako akordioa sinatu du Ur Partzuergoarekin

Ur Partzuergoaren bulegoa egokitzen, Erdikalean (Argazkia: Nerea Uranga)

Hil honetatik aurrera Azpeitiko ur zerbitzuaren kudeaketa Gipuzkoako Ur Partzuergoaren esku egongo da. Azpeitiko Udalak uraren enpresa publikoarekin hamar urterako hitzarmena egin baitu. Akordio horren arabera, Ur Partzuergoak inbertsioak egingo ditu herriko sarean, diru kopuru bat ordainduko dio Azpeitiko Udalari, eta bulego bat jarriko du martxan alde zaharrean.

Gipuzkoako herri askok uraren zerbitzuaren kudeaketa Ur Partzuergoaren bidez eskaintzen dute. Azpeitiko Udalak ere gai honen inguruan erabaki bat hartu beharra zeukala azaldu dute Eneko Etxeberria alkateak (Bildu) eta Manuel Unanue ogasun zinegotziak, «uraren zerbitzuari lotutako sarrera-irteeretan Azpeitiko Udalak urtero 700.000 euro inguruko aldea izaten zuen, eta hori kontuan izanda erabaki beharra geneukan». Hala, udalak hitzarmena egin du Ur Partzuergoarekin.

Akordioa hamar urtekoa da, aurtengo apirilaren 1etik hasita. Epe horren barruan partzuergoak Azpeitiko Udalari 755.000 euro ordaindu beharko dizkio dirutan, eta udalerriko ur sarea mantentzeko, konpontzeko eta berritzeko gutxienez 2.200.000 euro inbertitu beharko ditu. Orain arte, lan guzti horiek Azpeitiko Udalaren esku zeuden, eta ur galerak ere udalak bere gain hartu behar izaten zituen. Udal arduradunen esanetan, «ur sarea oso zaharkituta dago eta berritzeko lan handiak egin behar dira». Udalak hainbat langile zuen ur zerbitzuan lanean, eta orain lan horien ardura Ur Partzuergoaren gain egongo da. Beraz, aurrerantzean langile horiek udalak eskaintzen dituen beste zerbitzu batzuetan jardungo dute.

Ordainagiriak hiru hilero

Uraren kudeaketaz Ur Partzuergoa arduratuko denez, hil honetatik aurrera uraren ordainagiriak ere berak bideratuko ditu. Zaborraren ordainagiria ere bidaliko du erakunde honek. Beraz, bi zerbitzuen erreziboa batera jasoko da Azpeitiko etxeetan. Hiru hilean behin bidaliko dute ordainagiria. Orain arte zaborrarena sei hilean behin kobratzen zuten eta urarena hiru hilean behin.

Ur Partzuergoak herrian bulego bat jarriko du martxan, eta ur zerbitzuarekin lotutako kontu denak bertatik kudeatuko dituzte. Bulegoa Erdikalean irekiko dute, lehen Bertan Merkatari Elkartea-

ren bulegoa zegoen tokian bertan (orain Sindikatu Zaharrean dute). «Alde zaharrean bulegoa jartzea udalak proposatu dio Ur Partzuergoari. Alde zaharra biziberritzeko ahalegin horren baitan kokatu dugu hori», diote udaleko arduradun politikoek


"Apirilaren 8an milaka izanen gara bakearen aldeko artisauak"

Bakearen artisauekin eman dute prentsaurrekoa, eta beraiek ere bakearen artisauak direla jakinarazi. Gainera, batzeko deia egin diete "bake zuzen eta iraunkorraren arrangura" dutenei. Apirilaren 8an Baionan elkartuko dira. Ekhi Erremundegik zuzeneko kontaketa egin du. Armagabetzea "preso eta biktimen gaia konpontzeko" bidearen hasiera dela azpimarratu dute (bideoa albiste barruan).

Mixel Berhokoirigoinek azpimarratu du elkartu diren guztiak direla bake artisauak. Ekimenera batzeko deia egin diete, gainera, hala nahi duten artisau guztiei. "Armagabetzea ez da bukaera. Bidearen hasiera da preso eta biktimen gaia konpontzeko", azpimarratu du. Gainera, ez du etsi Frantziako Estatuaren parte hartzea izateko aukerarekin: "Gure helburua armagabetzea botere publikoekin egitea da. Ez da beranduegi; dena posible da". Instituzioekin harremanik ba al duten galdetuta, baietz dio: "Guziekin harremanetan gara, guziekin konfiantzazko harremana. Goizegi ezer publiko egiteko". Bideoa: agerraldiaren laburpena (Lara Madinabeitia BERRIA TB).

@EkhiErremundegi(r)en Txioak

Bakearen artisauek joan den astean jakinarazi zuten ETAren armagabetzea apirilaren 8an amaituko dela. "Publikoa eta egiaztatua" izango dela ere jakinarazi zuten. Armagabetzea jendaurrean iragarri orduko, oztoporik ez jartzeko eskatu zieten Espainiako eta Frantziako gobernuei Euskal Herriko hainbat eragilek. Gainera, PSE-EE eta EAJ ados jarri dira armagabetzea babesteko testu bat onartzeko. Jaurlaritzak azpimarratu du ETAren armagabetzean "zubi lana" egingo duela prozesuan inplikatuta dauden solaskideen artean, "orain arte egin duen bezala".

Agerraldian, adierazi dute Luhusoko armagabetze saioak "perspektiba berriak" ireki dituela ETAren armagabetzeari eta Euskal Herriko bake prozesuaren garapenari begira: "Armagabetzean eta gatazkaren konponbide orokorrean inplikatu dadin Frantziako Gobernuari luzatu zaizkion eskaerak, eta bereziki Ipar Euskal Herriko 650 hautetsik egindakoa, erantzunik gabe gelditu dira orain arte".

Hautetsiek eta gizarte zibileko eragileek uste dute "nazioarteko adituek egiaztatutako armagabetze ordenatu batean, Frantziako Gobernuaren parte hartzea opzio hoberena" dela: "Baina bake prozesuaren geldiune baten arriskuaren aitzinean bakoitzak bere ardurak hartu behar dituela pentsatzen dugu prozesu hori bururaino joan dadin eta Euskal Herrian bake zuzen eta iraunkor bat finkatu dadin".


Zaldaleak irabazten

Egunak gauari gaina hartzen dio udaberriko ekinozioarekin. Aurten martxoaren 20an gertatu da, 22:59an, udaberriaren atea irekiz. Eki aurrizkiak gauza bera esan nahi du. Ordura arte gaua luzeagoa zen. Egun hartan egunak eta gauak hamabina ordu izan zituzten. Ordutik eguna luzatzen ari da eta gaua laburtzen. Naturak ederki nabarmentzen du koska hori. Egunaren luzaroak bi gauza indartzen ditu, batez ere, argitasuna eta tenperatura. Garai beroenak badatoz... Beroa ikusi ere egin ezin dutenak, zapuzten, lorea, fruitua eta hazia ematera jarriko dira eta berozaleak orain, denak emanda, hazi eta hazi, puzten, uda-udazkenean fruitu eta hazi izateko. Biak buru-belarri, buru-hosto.

Burutu eta haziak emateko garatzen ari dira, dagoeneko laboreak. Azaroan edo neguaren hasieran erein zituzten. Eguna mozten hasiko denean haziak heldu eta landarea zimelduko da. Uztaren uztailean. Urte osoa aseko duten aleak orduan bilduko dira. Ogia egingo da alearekin. Janaria, alegia.

Guretzako janaria izango dena, aziendarentzako zaldalea izango da. Zaldalea aziendari ematen zaion pentsua da, baldin eta aleez osatua badago. Izan daiteke oloa (Avena sativa), garagarra (Hordeun vulgare), zekalea (Secale cereale) edo garia (Triticum aestivum). Aziendari ukuiluan bi eratako jatena ematen zaio: alearekin egindako zaldalea edo pentsua, eta saralea edo bazka.

Zaldalea ale osoz ala txikituz osa daiteke. Txikitutakoa ehoa bada, hiru eratako jatenak izan daitezke. Baga, azala edo zahia izango da. Biga, errexiloia, azal hondarrez, barruko azalez eta irin arrastoz osatua. Higa, irin hutsa. Bestelakorik ere bada, noski, hiru horiek nahi bezala nahasita. Ez dut gogoan nori, baina bateren bati zaldale hitzak “zahi eta ale” esan nahi duela entzun diot.

Alea ez den guztia bazka da. Arbia (Brassica napus), erremolatxa (Beta vulgaris var. rapacea), kuia (Cucurbita pepo), laboreen lastoak, belar ondua, arto-orria (Zea mays), arto-lorea, belardiko bazka segatu berria, alpapa edo luzerna (Medicago sativa), ailorbea (Trigonella foenum-graecum), pagotxa (Trifolium incarnatum), txirta edo zalkea (Vicia sativa) eta abar. Saralea, zenbait tokitan artaburuak aldamenean duen orriari esaten zaio.

Udaberriarekin ukuilutik aterako da larrera azienda. Saltoka eta zirimolaka atera ere. Barruan zaldale eta sarale, gozo zegoen, baina kanpoak, berotzen ari den lurrak, hazten ari den belarrak eta giro eguzkitsuak beste zain bat eransten dio. Eta gozamenez, zilipurdika hasten da. Gure etxean Bertol astoa halaxe ibili da apirilean ia egunero, hankaz gora jarri eta bizkarra lurrean igurzten, aztarrika. Zaldaleak irabazten ari dela esaten dugu.


«Umorea tresna bat da gauza guztiez hitz egiteko»

Bost ataletako 'Nekane Amaya' telesaila estreinatuko du gaur ETB2k (22:30). Ijito abertzalearen rola jokatzen du Salasek. Alabaren ezkontzarekin hasiko da istorioa.

Vaya semanita-ren denboraldi arrakastatsuenetan parte hartu zuen Maribel Salasek (Barakaldo, Bizkaia, 1965). Orduz geroztik, telesail ugaritan parte hartu du.

Zer moduz sentitzen zara Nekane Amayaren pertsonaiarekin?

Aurkikuntza ederra izan zen niretzat. Bolada batean komediako pertsonaia guztiak gizonezkoei ematen zizkieten. Vaya semanita: cambio radical iritsi zenean, Nekane Amayaren pertsonaia egitea proposatu zidan Pausokak, eta oso atsegina izan da. Mamia duen pertsonaia da; dibertigarria da, eta inprobisaziorako aukera ematen du. Oso-oso gustagarria da pertsonaia; asko gozatzen dut aktore moduan.

Zer ezberdintasun izango du telesailak aurretik Nekane Amayarekin egin dituzten esketxen eta telefilmaren aldean?

Berrikuntzarik handiena cameo-ak dira. Pertsonaia ospetsuak trametan sartuko dira: Igor Yebra, Patxi Salinas, Berto Romero, Africa Baeta, Juan Maria Aburto eta abar. Zerbait ezberdina ematen diote telesailari.

Ezkontza ijito batekin hasiko zarete, Amayaren alabarena.

Ezkontza horretan, gainera, senargaiaren gurasoak kirurgialariak dira. Haien eta emaztegai ijitoaren familiaren arteko gatazkak askorako emango du.

Aritz Galarraga BERRIAko bi telebista kritikarietako batek idatzi du iraindua sentitu dela, ijitoen gaineko estereotipo, topiko eta klixeekin. Zer diozu?

Horren beldurra banuen. Umorearekin hari finekin zabiltza, eta min egin daiteke. Baina umorea tresna bat da gauza guztiez hitz egiteko. Gu errespetuz aritzen gara. Ijitoen kolektiboa Bilboko aurrestreinaldian izango da [atzo egin zuten]. Bakoitzaren umorearen senaren kontua da.

Martxoan, Dibertsitatearen Aldeko Ijito Feministen Elkarteak protesta bat egin zuen Mediaseten aurrean saio bategatik.

Imajinatzen dut egongo dela jendea iraindua sentitzen dena. Bataren gaitza, bestearen ona. Gu, behintzat, maitasunez aritzen gara.

Atzo gauean Allí abajo-ren denboraldia amaitu zen. Begoñaren rola jokatzen duzu hor.

Ocho apellidos vascos filmaren ostean, modan dago ipar-hego gatazka. Gu oso pozik gaude telesailaren ikusle datuekin. Batzuei ez zaizkie estereotipoak gustatzen, baina beste askori grazia egiten diete. Muturrera eramandako umorea da.

Hirugarren denboraldian jarraituko al duzu?

Bai, orain kontratu berrirako baldintzak negoziatzen ari gara.


1.174 getxoztarrek osatuko dituzte hautes-mahaiak

1.174 getxoztar hautatuak izan dira datorren urriaren 21eko Hauteskunde Autonomikoetan osatuko diren 98 hautes-mahaietan izateko, pasa den astean burutu zen zozketa publikoan. 18 eta 70 urte bitarteko pertsonak kontuan hartuta, Getxoko hautes-errolda osatzen duten 63.680 bizilagunen artean hautatu zituen ordenagailu batek, udal iturriek zehaztu dutenez. 65 urtetik gorakoek, aukeratuak izan badira, zuzenean uko egin diezaiokete mahai batean parte hartzeari. Zozketa publikoan, ordenagailuak ausazko eran zenbaki bat zehaztu zuen, ondoren, era berean mahaietan egoteko prest egon beharko duten pertsonak eta kargu bakoitzeko ordezkoak aukeratzeko, kasu horretan aipatutako zenbakitik beherako noranzkoan eta 16 zenbaki bakoitzeko kadentziarekin. Mahaietan presidente bat, lehen bokala eta bigarren bokala egongo dira. Ohi bezala, aipatutako kargu bakoitzak bi ordezko edukiko ditu, eta aurreko guztiak agertzen ez diren kasuetarako beste hiru ordezkari gehiago ere izango dira. Era berean, esan, mahaiko presidentea eta ordezkoa izateko batxilergoko titulua eduki behar dela. Argazkian, Imanol Landa alkatea bozkatzen 2011ko maiatzaren 22ko udal eta foru hauteskundeetan.

Hautatutako pertsonek etxean jasoko dute izendapenaren berri, Hautes-Batzordearen izenean eta Udaleko langileek emanda. Izendapenaren jakinarazpenarekin batera, egin beharreko lanei, eskubideei eta betebeharrei buruzko gida-liburu bat ere jasoko dute hautatutakoek. Liburuak, legearen arabera, mahaian ez egoteko onartutako arrazoiak egiaztatzeko bidea eta kasu bakoitzean aurkeztu beharreko agiriak ere zehazten ditu. Adibidez, gaixotasun larriagatik edo familia arazoengatik, tartean, 9 hilabete arteko edoskitzeagatik. Interesatuek erreklamazioak Bilbon dagoen Hautes-Batzordean aurkeztu beharko dituzte, bera baita horiei erantzuna emateko eskuduntza duen organoa.

Propaganda

Gaur martxan jarritako hauteskunde kanpainari begira, Hautes-Batzordeak hauteskunde kanpainari lotutako propaganda jartzeko 13 euskarri jartzea baimendu du. Lau euskarri egongo dira Areeta-Romoko hauteskunde-barrutian, zazpi Algortakoan eta bi Getxokoan.

Arauen arabera, propaganda-unitate mugikorrak 10:00etatik 21:00etara ibili ahal izango dira, zaratei dagokien mugak errespetatuz, hau da, baimendutako dezibelioen maila ez gaindituz.

Era berean, ez dago baimenduta, besteak beste, honako hauek egitea: banderatxoak, zintak eta antzekoak jartzea; pegatinak trafikoko seinaletan edo hiri seinaleztapeneko beste elementu batzuetan; banderatxoak, pankartak edo edozein elementu grafiko hesietan, balaustradetan, hormetan, lorategietan eta abarretan eta kartelak Udalak horretarako jarri dituen tokietatik at ipintzea.


Erriberriko ardoaren museoa bisitatu dugu. Katrin Setuainek solastu gara.


Langabeziak behera egin du beste behin: 1.602 lagun gutxiago daude langabezian

Guztira, Nafarroan, 36.773 herritar daude langabezian. Joan den hilabetearekin alderaketa eginda, %4,17 egin du behera, Enplegu eta Gizarte Segurantzako Ministerioak emandako datuen arabera.

Positiboki baloratu ditu datuok Gizarte Gaietako presidenteorde Miguel Laparrak, izan ere, azken hamabi hilabeteetako zenbakiei begira, 4.402 pertsona gutxiago daude langabezian, hau da, %10,7 egin du behera.

Iragan berri den hilabete datuek ere tendentzia hori jarraitzen dute, honakoak dira: maiatzean 1.602 pertsona gutxiago daude langabezian, hau da, %4,2 murriztu da zenbakia.

Maiatza 32.735 kontratuekin itxi da Nafarroan, aurreko hilabetean baino 5.884 kontratu gehiagorekin, alegia, %21,9; beste ere batean izanda, orain urtebete baino %6,9 handiagoa da zifra.

Behin behinekotasun maila handia

Behin-behinekotasun tasari dagokionez, behin behinekoak izan dira kontratu gehienak, 30.814; 1.921, aldiz, behin betikoak izan dira.

Generoari dagokionez larria da ikus daitekeena, askoz emakume gehiago daude langabezian, eta zenbaki hori, gainera, handitzen da, adinean gora egin ahala. Horregatik, "diskriminazio positiboa" sustatzen duten politikak beharrezkoak direla esan du Laparrak.

Gainontzekoan, Gizarte Segurantzari begira: 271.823 afiliatu daude, hau da, urteko datuekin alderatuz, 7.459 afiliatu gehiago, %2,8 gehiago, Enplegu Ministerioaren arabera.


Abian da 'Uztarria' aldizkariko apirileko lehiaketa, Pastorkua jatetxeko errezetarekin

Pastorkua jatetxea izan da Uztarriak eta herriko jatetxeek elkarlanean abiatu duten Uztarria sukaldean lehiaketako bigarren protagonista, eta foie hostopila kalabazinarekin prestatzeko errezeta eskaini die irakurleei. Apirileko lehiaketan parte hartzen duten bazkideen artean, Pastorkua jatetxean bi lagunentzako bazkaria edo afaria zozkatuko du Uztarriak.

Kalean da Uztarria aldizkariaren apirileko zenbakia, eta abian da hil honetako Uztarria sukaldean lehiaketa. Pastorkua jatetxeko sukaldariak prestatutako foie hostopila kalabazinarekin errezeta kaleratu du Uztarriak, eta plateraren osagaiak eta prestatzeko pausoak azaldu dizkie sukaldariak Uztarriaren irakurleei.

Dagoeneko irakurleen txanda da. Bazkideek lehiaketan parte hartzeko euren gustuko errezeta bidali beharko dute, bazkidea bera sukaldatutako platerarekin agertzen den argazkiarekin batera. Uztarriaren egoitzara (Perez Arregi plaza 1, behea) edo uztarriasukaldean@gmail.com helbidera bidali beharko dituzte plateraren errezeta eta argazkia, apirilaren 22a baino lehen. Lehiaketan parte hartzeko ezinbestekoa izango da Uztarriako bazkide izatea (Uztarria Komunikazio Taldeko bazkide egin eta hainbat abantailaz gozateko, egin klik hemen eta bete formularioa). Apirileko lehiaketan, argazkia eta errezeta bidaltzen duten bazkide guztien artean, Pastorkua jatetxean bi lagunentzako afaria edo bazkaria zozkatuko da. Animatu eta hartu parte!

Uztarriak martxoko zenbakiarekin abiatu zuen lehiaketa berria. Ainara Larrañaga izan da martxoko lehiaketako irabazlea, eta Mikel Uria jatetxean bi lagunentzako jatordua irabazi du. Aurrerantzean, hilero herriko hainbat jatetxeetako sukaldariek, txandaka, plater bana prestatuko dute aldizkariko lehiaketa atalerako, eta errezeta ere emango dute.


Oiartzungo feministak goiz-goizetik egongo dira aktibo

Hemen da Martxoak 8a. Oiartzungo Feministen Asanbladak hainbat saio egin ditu mobilizazio eguna behar bezala atera dadin. Otsailaren 8an aurkeztu zuten egitaraua, eta hau da biharko duten plangintza, goiz-goizetik hasita:

08:00etan: Auto karabana feminista, Alcampotik abiatuta.

10:00etan: Photocall feminista, eta erabiliko den materiala sortzea, Done Eztebe plazan.

12:00etan: Manifestazioa, Kapitalismo heteropatriarkalari planto! Bizitzak erdigunera lelopean, plazatik.

14:00etan: Bazkari autogestionatua, plazan.

16:00etan: Musika, plazan.

19:00etan: manifestazioa, Errenteria-Oreretan.


EMEekin programan izena emateko epea asteon amaitzen da

Lea-Artibai eskualdeko emakume langabeei zuzendutako EMEekin programan izena eman gura dutenek eguena (urtarrilak 31) dute horretarako azken eguna. Azaro Fundazioaren webgunean izena eman daiteke, edo bestela 94-616 91 72 telefono zenbakira deituta.

Otsailaren 7an hasiko dute programa eta bere helburu eskualdeko emakumeen ekintzailetza eta kalitatezko enplegu egonkorrak bultzatzea da.

Parte hartzaileen familia bizitzarekin bateragarria izan asmoz, aurrez aurreko saioak eta online bidezkoak uztartuko dituzte.

Profesionalen laguntza. Iaz egin zuten lehenengoz, eta izandako arrakasta ikusita erabaki zuten aurten ere programa eskaintzea.Bere baitan jaso dituzten lan ildoen artean, batik bat, norbere marka pertsonala indartzeko tekniketan eta lana bilatzeko erraminta digitalen ezagutzan sakonduko dutela jakitera eman dute. Era berean, alderdi emozionalaren lanketa ere egingo dute.

Lan orientazioa izango dute uneoro eta taldekako zein banakako coaching saioekin osatuko dute programa.

Azaro Fundazioak Leartibai Garapen Agentzia eta Lea Artibai Ikastetxearekin elkarlanean eta Bizkaiko Foru Aldundiaren laguntzaz antolatzen du eskualdeko emakume langabetuen bilgunea den programa.


Senda-agiria jaso ostean, inputatu gisa deklaratu beharko du Galiziako trenaren gidariak

Homizidio arduragabeagatik inputatu dute. Adif eta Renfek hari egozten diote errua, baina Makinistak plataforma sortu da, haren alde.

Inputatu gisa deklaratu beharko du Galizian asteazkenean istripua izan zuen trenaren gidariak. Homizidio arduragabeagatik inputatu dute gidaria: senda-agiria jasoa du, eta istripu izan eta 72 ordu iragan baino lehen —bihar arratsaldea baino lehen—, epaileen esku utziko dute. Atzo uko egin zion deklaratzeari, eta Galiziako osasun zerbitzuek jakinarazi dutenez, uko egin dio babes psikologikoari ere. Torax-traumatismoa du tren gidariak.

Adifek eta Renfekgidariari egotzi diote istripuaren errua, baina haren aldeko plataforma bat sortu da —Makinistak—, eta dagoeneko gidariaren aldeko 22.000 sinadura lortu ditu. "Frogarik gabe" eta "ikerketak istripuaren kausak argitu baino lehen" kondenatua izan ez dadin eskatu du plataforma horrek, "oso erraza baita makinistak kondenatzea eta kriminalizatzea". Webgunean adierazi duenez, "nahiz eta istripuak eragindako 78 hildakoek oinaze izugarria eragin, ezin da utzi trena gidatzen zuen makinista deabrutu dezaten".

Garraiobide publikoaren sustapenerako elkarteak, berriz, ez du ontzat jo giza hutsegitearen argudioa. "Errua giza faktoreei egozten zaien momentuan, etorkizunean izan daitezkeen antzeko arazoen irtenbideetatik urruntzen ari gara", azaldu du Ricard Oriol GBSko presidenteak. "Giza hutsegitea beti existituko da, eta horretarako daude bide seinale eta blokeo sistemak. Goi zerbitzuko tren lineetan segurtasun sistemak gidaiaren balizko akatsetik babestu beharko gintuzke", gaineratu du.

Hatz guztiak, gidariari zuzenduta

Espainiako Barne ministroak uste du "zantzu garbiak" daudela pentsatzeko Santiagon errailetatik atera zen Alvia trenaren gidaria istripuaren erantzule dela, eta justifikatu egin du bere atxiloketa. Makinistari gaur eman diote senda-agiria, eta erietxetik atera bezain laster komisariara eraman du poliziak, arduragabekeriazko homizidioagatik inputatuta. Ana Pastor Sustapen ministroak esan duenez, Espainiako burdinbide sistemak "Espainiako eta Europako legediaren segurtasun neurri guztiak betetzen ditu", eta ikerketak determinatu beharko du "neurri horiek guztiak" bete ote ziren edo ez.

Guztira, 71 pertsona daude oraindik erietxean. Horietatik 31 larri daude (28 heldu eta hiru haur dira). Datozen orduetan gora egin dezake hildakoen kopuruak.

Ekitaldi zibila hildakoen omenez

Alberto Nuñez Feijoo Xuntako lehendakariak jakinarazi duenez, alderdi politiko guztiekin hitz egingo du, "guztiz zibila" izango den ekitaldia nola egin adosteko. Astelehen arratsaldean egingo dute "hileta ofiziala", eta horren ostean hasiko da Galiziako legebiltzarrean ordezkaritza duten gainontzeko taldeekin hitz egiten. Istripuan bertan eta hurrengo egunetan lanean aritu diren profesionalen lana goraipatu du Nuñez Feijook: bereziki, "osasun zerbitzuek lanerako gaitasun bikaina" erakutsi duela baieztatu du.

Hildakoei dagokienez, identifikatuak dituzte 78 hildakoen gorpuak. Horrez gain, biktimek gaurtik astelehenera bitartean istripuaren lekutik berreskuratutako objektuak berreskuratzeko aukera izango dute, Rosalia de Castro kiroldegian.


Bidaien diaporama lehiaketa, Buruntzaldeko gazteentzat

Urnietako Udalak Buruntzaldeko 16 urtetik gorako gazteei zuzenduriko bidaien diaporama lehiaketa antolatu du. Txapelketan parte hartzeko, prestatu egin duzun bidaiari buruzko 30-60 minutuko diaporama saioa eta solasaldia, “kontaiguzu nolakoa izan zen esperientzia horietako bat, nola antolatu zenuen bidaia, zergatik egin zenuen toki horretarako ibilbidea eta han zer ikusi eta ikasi zenuen”. Izen emate orriak eskuragarri izango dituzue otsailaren 9ra arte, Urnietako Lekaio kultur etxean, bertako Gazte Informazio Puntuan eta urnieta.eus webgunean. Orriak beteta, whatsappez bidali 650 250 356 zenbakira edo gazteinformazioa@urnieta.eus helbidera.

Otsaila amaieran 5 lan hautatu eta urnieta.eus atarian, sare sozialetan eta irabazleei ere jakinaraziko zaie. Txapeldunek diaporama eskaintzeko aukera eta 100 euroko sari bana jasoko dute. Honez gain, Kulturnietak osatuko duen epaimahaiak 300 euroko sari bat emango du eta 200 euroko ikuslearen saria ere egongo da. Ikuslearen saria, martxoaren 19tik 23rako astean izango diren diaporametara joaten diren lagunen puntuazioak erabakiko du.

Irudia: Urnietako Udala.


Hong Kong

Carri Lam Hong Kongeko gobernadorearen erabakia berandu dator. Hong Kongeko susmagarriak Txinara estraditatzeko egitasmoa bertan behera uzteak nekez baretuko baititu kalean protestetan parte hartzen ari diren milaka herritarren haserrea eta aldaketa nahia. Estradizioarena izan baitzen mugimendua piztu zuen txinparta, baina hilabeteotan sua hauspotu dute urteetan pilatutako ezinek, aldaketa nahiek eta baita Poliziak erabili duen indarkeriak ere—ezohikoa han—.

Lamek —Txinako Gobernuak funtsean— zerbait gehiago eskaini beharko die egoera baretu nahi badu. Estradizioetan atzera egitea ordain txikiegia da ekainaren hasieratik ia bi mila atxilotu, hainbat zauritu eta Poliziaren errepresioa jasan dituen mugimendu zabal eta dinamikoarentzat. Protesten kontrako erantzunak auzitan jarri du Hong Kongeko Gobernuaren sinesgarritasuna. Lamen eskaintza are txikiagoa da ikusita uko egin diola protestarien gainerako eskaerak onartzeari edota, gutxienez, aztertzeari edo lantzeari.

Eta Txinako Gobernua? Lamen bidez erantzun du, oraingoz. Ez dirudi mugimendu politikorik egingo duenik, baina ikusi du errepresioa ez dela nahikoa eta egoera errepresioarekin bakarrik konpondu nahi badu, indarkeria gehiago erabili beharko duela. Protesta zabaltzeko, indartzeko eta globalizatzeko arriskuarekin. Atzera-bueltarik ez duen egoera bat sortzeko arriskuarekin.


Elizondoko Lanbide Eskolako ikasleak ortzeguneko azokan

Elizondoko Lanbide Eskolako HLKP Administratibo eta HLKP Egokituko ikasleek Elizondon maiatzaren 22an, ortzegunero burutzen den Merkatu-Azokan parte hartu zuten. Ekimen hau, EJE Proiektuaren barnean (Gazte Enpresa Hezitzailea), eta hirugarren ebaluaketan burutzen den jarduera bat gehiago da. Aitzinetik, Gazteideia Kooperatiba eratzen jardun dute ikasleek, baita hornitzaile eta produktu errealak saltzeko bilatzen, hau da, finantziazioa, eta enpresaren kudeaketarekin zerikusia duen oro prestatzen. Proiektua Astuariastik gidatzen dute, bertan kooperatiba guztiak elkartuak baitaude. Salerosketak aurrera eramateko, Madrilgo enpresa bat izan dute bazkide Elizondokoek, The sweet pastels izenekoa. Azken jarduera honek, eskolako geletatik merkatu errealera ateratzea suposatzen du eta Elizondoko ikasleak fin-fin ibili ziren.


Zizurkilgo X. Azoka bereziko egitaraua

Urriaren 21ean izango da Zizurkilgo X. Azoka berezia. Udaleko kultura sailak jakinarazi du dagoeneko egun horretako egitarau zehatza.

-11:00etan: Kantu jira. Azoka euskal kantuz alaituko dute.

-12:00etan: Haurrentzat jolasak udaletxe aurrealdean.

-13:00etan: Zizurkilgo janari postu onenari sari-ematea. "Zizurkilen barrena" bekaren irabazlearen izena jakinaraziko da.

-14:00etan: Txahal erre jatea Zimiterioan. Txartelak salgai Zentroan, Pantxikanen eta Atxulondo tabernetan 10 eurotan.

17:00etan: Poniak haurrentzat.

17:30etan: Valporqueroko arranoak, txori eta harrapakinen erakusketa.

19:00etan: Txori eta harrapakinen hegaldi erakusketa zaldi gainean.

Autobusa doan izango da Bulandegi bideko errotondatik eta Zubiaurretxotik Zizurkil Goiko plazara egun guztian zehar.


PIPERPOLIS: “KASILDA, bukatzen ez den sua”, CASILDA Hernáez Vargasen bizitzan eta pertsonaian oinarritzen den antzezlana

Gaurkoan Goitibera teatroko Ander Basaldua eta Saioa Iribarren izan ditugu. “Kasilda, bukatzen ez den sua” antzezlanaz mintzatu gara. Ideia askeen defentsan bizia eman zuten emakumeei omenaldia egin nahi izan dute lan honekin. Antzezlan honetan Casilda Hernáez Vargas emakume euskaldun iraultzailearen bizipenetatik bidaiatuko dugu sentimendu hori jarraitzera bultzatu zuena bilatuz. Casilda bere garaira aurreratutako emakume bat zelako. Sutea pizten duen txinparta. CASILDA Hernáez Vargas emakume iraultzaile euskaldunak, guda zibilean eta bere bizitza osoan zehar ideia libertarioren eta bizimodu natural baten alde borrokatu zuen.

https://bilbohiria.com/docs2/2021/piperpolis/200421_piper_kasilda_antzezlana.mp3

Deskargatu hemenhttps://bilbohiria.com/docs2/2021/piperpolis/200421_piper_kasilda_antzezlana.mp3

.


Kirol apur bat egin gura duzu?

Eguraldi honegaz, etxean kirola egitea baino hoberik ez dago; ezta aukerarik ere. Hala, egongelan, logelan, sukaldean edo nahiago duzun lekuan gorputza mugitzeko beste ariketa sorta dakarkizugu oraingoan ere, Algortako Global Equilibrium gimnasioari esker.


Marian Perez del Rio eta Txetxu Fernandezen egoera salatuko dute ostiralean

Marian Perez del Rio eta Txetxu Fernandez senar-emazte algortarrak preso hartu zituztenetik 15 urte bete direla, manifestazioa egingo dute Algortako Telletxen datorren ostiralerako hilak 18, haien askatasuna eskatuz eta egoera salatuz. Uribe Kostako Amnistiaren Aldeko Mugimenduak Etengabe bitakoraren bidez jakinarazi duenez, bikotea 1992ko maiatzaren 12an atxilotu zuten Barrikako euren etxean. Espetxeratu zituztenean hiru seme-alaba txikiak utzi zituzten kalean, amamarekin bizi izan direnak. Harrez gero, hainbat espetxetan izan dira, eta gaur egun Perez del Rio Martutenen eta Fernandez Burgosen daude espetxeratuta. Marian Perez del Rio ekainean irtengo dela espero du AAMk. Fernandezek, berriz, ez du oraindik irteteko datarik.


“Gueñesen udalak uhin elektromagnetikoei buruzko azterketa egitea lortu dugu”

Alex Salazar Goi Tentsioari Ez plataformako kidea da. Gueñes herriko La Cuadra auzoan bizi da, estatuko argindar azpiestaziorik handienetakoa duen inguruan.

Noiz eratu zenuten plataforma?

Aurtengo martxoan. Proiektuaren harira, Gobernuak erabilera publikoko deklarazioa atera zuenean hasi ginen. Hainbat herritan hitzaldiak izan ziren, alegazioen epea hasi zen eta orduan hasi ginen zenbait herritako jendeagaz hartu-emanak izaten. Plataforman hainbat herritako jendea dago.

Zer helburu duzue?

Proiektua geldiarazi gura dugu eta, bide horretan, gizarte mugimendua saretu gura dugu. Denbora irabaztea inportantea da. Gobernuak aldatu egiten dira eta, beharbada, sartzen den berriak beste ikuspegi bat izan dezake. Edota, batek daki, beharbada, bestelako energia iturriek gora egin dezakete eta panorama erabat aldatu daiteke. Badaude horrelako adibideak. Herriz herriko mugimenduen lana ere garrantzitsua da. Guk, Gueñesen, udalak uhin elektromagnetikoei buruzko azterketa bat ordaintzea lortu dugu.

Uhin elektromagnetikoen inguruko azterketa?

Bai. Sinadurak batu genituen. Legea oso permisiboa dela uste dut. Estatuan 100 mikroteslako [fluxu magnetikoaren dentsitatea neurtzeko unitatea da] esposizioa onartzen bada, atzerriko herrialde askotan baimentzen den neurria askoz baxuagoa da.

Zure ustez, linea zergatik ez da beharrezkoa?

Argindar linea sareak osatzeko dela diote, baina, nire ustez, beste arrazoi batzuk daude. Frantzia trantsizio energetikoan sartuta dago, eta linea hau hara energia saltzeko erabiliko dute. Ez da hemengo eskari baten ondorioa, baizik eta etekin ekonomikoa lortzeko negozio pribatuei irekitzen zaien atea. Hemen, zentralak euren ahaleraren azpitik funtzionatzen ari dira.


Ahotsenea zuzenekoak, eguen arratsaldeko taldeak

Talde hauen emanaldietako abestiekin osatutako saioa: Montauk, The Potes, Nomadak, Jon Gurrutxaga, Euskal Herriko Trikitixa Elkartea, Zizel, Aneguria eta RO.


Bilbao Basketek seigarren porrota jaso du, Unicajaren kontra (68-75)

Rafa Pueyoren gizonek ondo hasi dute norgehiagoka, baina atsedenaldian ostean nekea nabaritu dute, eta Malagako taldeak markagailua irauli du.

Bilboko taldeak galdu egin du Unicajaren kontra (68-75), Miribillan. Talde beltzak denboraldiko seigarren porrota jaso du, Endesa Ligan, eta sailkapeneko azkenengo postutik irten ezinik jarraitzen du. Pueyoren gizonak nagusi izan dira, lehenenego zatian, baina Joan Plazaren taldeak markagailua irauli egin du, azkenengo laurdenean.

Partida lehenengo laurdenetik orekatuta egon da, Miribillan. Bilbao Basketek eta Unicajak ezin izan dute neurketaren kontrola hartu, baina erasoan ondo asmatu dute bi taldeek (12-12). Hiruko jaurtiketak ondo asmatu dituzte, eta lehenengo laurdena 21-21ekoarekin bukatu da.

Bigarren laurdenean defentsak indartu egin dituzte, eta lehia gogortu egin da. German Gabrielek puntu oso garrantzitsuak eskuratu ditu, eta Raul Lopezek ederki gidatu du taldea, erasoan (37-29). Atsedenaldian, Rafa Pueyoren gizonak nagusi izan dira Bilbao Arenan (42-35).

Joan Plazaren gizonek intetsitate gehiagorekin jokatu dute, atsedenaldiaren ostean, eta Malagako taldea puntu bakarrera hurbildu da markagailuan (49-48). Kavaliauskasek Bizkaiko taldearen erasoan ondo gidatu du, eta hirugarren laurdena 56-53koarekin bukatu da, Pilepicen hirukoari esker.

Azkenengo laurdeneko aurreneko minutuetan Zoran Dragicek markagailua irauli du (56-57), eta Bilbao Basket erasoan asmatu ezinik ibili da. Toolsonek puntu garrantzitsuak lortu ditu, eta Unicajak bost puntuko aldea ondo mantendu du (60-65). Bizkaiko taldeak ezin izan du hirukoekin asmatu, eta denboraldiko seigarren porrota jaso du (68-75).

- Fitxa teknikoa: 68 - Bilbao Basket (21+21+14+12): Raul Lopez (8), Bertans (11), Mumbru (10), Hervelle eta Carmichael (4) -hasierako bostekoa-; Grimau, Pilepic (3), Vrkic (4), Gabriel (14), Kavaliuskas (14) eta Samb. 75 - Unicaja (21+14+18+22): Calloway (6), Toolson (16), Suarez (5), Caner-Medley (5) eta Hettsheimeir (13) -hasierako bostekoa-; Granger (9), Dragic (13), Kuzminskas, Sabonis (2), Vazquez (2) eta Stimac (4). Partzialak: 21-21, 42-35 (atsedenaldia); 56-53 eta 68-75 (bukaera).


Lehenengoz sukalki txapelketa egin dute Durangon

Sanfaustoetako klasikoa bihurtu da marmitako lehiaketa. Aurten, baina, sukalkia prestatu dute parte hartu duten 120 bikoteek, abuztuan hegaluzearen arrantzaldia itxi zelako. Lehen edizioko irabazleak 'marmitako' taldeko kideak izan dira.

Sukalki txapelketako irabazleek birritan irabazi dute Marmitako txapelketa eta beste bi aldiz bigarren izan dira.

Hemen San Fausto jaietako egitaraua.


Azpeitiarrak Getariako Libre erronkan

Zapatuan, 13:00ak jota hasi zen Getariako frontoian lau herri lehian jarri zituen kirol erronka. Lasto fardoa jasotzen, ingudea altxatzen nahiz lokotxak biltzen, nor baino nor aritu ziren Azpeitiko, Zumaiako, Getariako eta Zarauzko ordezkariak. Lau herri horietako herriko tabernak ixteko agindua emana du Espainiako Auzitegi Gorenak, eta hori salatu asmoz egin zuten kirol erronka Orkatzeko, Inpernupeko, Harraldeko eta Arranoko lagunek.

Egun osoko egitaraua antolatu zuten zapaturako Getariako Libre Egunaren baitan, eta herri bazkaria eta bertso saioa izan dituzte herrien arteko lehiaren ondoren.


Getxoko bi hondartzek eta Uribarri Ganboak bandera urdinak lortu dituzte

Kalitate-ziurtagiri horrek hainbat gauza hartzen ditu kontuan, besteak beste, irisgarritasuna, uraren kalitatea, inguruaren garbitasuna eta sorosleen presentzia.

Getxoko (Bizkaia) Ereaga eta Arrigunaga hondartzek bandera urdinak izango dituzte aurten. Halaber, Uribarri Ganboa (Araba) urtegiko hareatzaren hiru zonaldek ikur urdina lortu dute bigarren urtez. Bandera urdina urtero banatzen den nazioarteko kalitate-ziurtagiri bat da.

Gauzak horrela, Euskadik bost bandera urdin izango ditu uda honetan, iaz baino bat gutxiago. Dena dela, euskal kostaldeko udal gehienek ez dute kalitatea ziurtatzen duen ikur hori lortzeko eskaerarik egin, bestelako ingurumen-ziurtagiriak lortzeko asmoa baitute. Zehazki, ISO 9001, ISO 14001 eta EMAS Europako ziurtagiriak dira udalek lortu nahi dituzten ziurtagiriak.

Bigarren urtez jarraian, Araba hareatzetako bandera urdinen zerrendan agertzen da. Uribarri Ganboa urtegiko hareatzaren hiru zonalde hauek lortuko dute ikur urdina: Barrundiak, Elburgok eta Arratzu-Ubarrundiak.

Bizkaiko kostaldeari dagokionez, Getxoko Ereaga eta Arrigunaga hondartzek bandera urdina lortu dute berriro ere. Alabaina, Ea hondartza aurten ez da zerrenda horretan agertu.

Ingurumen-ziurtagiria lortzeko, hainbat gauza hartzen dira kontuan, besteak beste, irisgarritasuna, uraren kalitatea, erabiltzaileei hondartza horren inguruan emandako informazioa, harearen garbitasuna eta sorosleen presentzia.